Kenyataan media IKRAM Selangor: Pelancaran Sambutan Hari Bapa

serta ia tersembunyi di dalam batu besar  atau di langit atau pun di bumi, sudah tetap akan dibawa oleh Allah  (untuk dihakimi dan dibalasNya); kerana sesungguhnya Allah Maha Halus  pengetahuanNya; lagi Amat Meliputi akan segala yang tersembunyi. (Surah Luqman : 16 )

“Wahai  anak kesayanganku, dirikanlah sembahyang, dan suruhlah berbuat  kebaikan, serta laranglah daripada melakukan perbuatan yang mungkar, dan  bersabarlah atas segala bala bencana yang menimpamu. Sesungguhnya yang  demikian itu adalah dari perkara-perkara yang dikehendaki diambil berat  melakukannya.” ( Surah Luqman : 17 )

Peranan  bapa dalam pembinaan keluarga dan proses pembesaran anak-anak adalah  cukup penting terutama dalam zaman serba mencabar ini. Jika dahulu  kebolehan bapa memimpin dan mengurus keluarga adalah sesuatu yang  dianggap lumrah atau tabii. Namun dalam dunia yang serba kompleks kini  kebapaan adalah suatu kemahiran yang perlu dipelajari dan dikuasai.

Gejala  negatif yang melanda institusi rumahtangga pada hari ini adalah  berpunca daripada lemahnya kepimpinan seorang bapa sebagai ketua  keluarga. Dalam keadaan sedemikian kewibawaannya sering dipersoal dan  mereka tidak lagi dilihat sebagai contoh oleh anak-anak. Ini menyebabkan  anak-anak terutamanya remaja tercari-cari ‘hero’ yang boleh mereka  banggakan. Ketiadaan bapa sebagai ‘hero’ mendorong anak-anak mencari  orang luar yang diharap dapat mengisi peranan tersebut. Keadaan ini  menyebabkan seringkali anak remaja terpedaya oleh pihak yang mengambil  kesempatan di atas kepercayaan yang diberi oleh remaja.

Kesan  peranan bapa terhadap anak-anak apabila mereka mendirikan rumahtangga  kelak cukup besar. Seorang anak lelaki pastinya menjadikan bapa sebagai  ‘role model’ apabila mereka beristeri kelak. Sikapnya sebagai seorang  suami terhadap isteri akan dicorakkan oleh cara ibunya disantuni oleh  bapa. Begitu juga anak perempuan akan mengambil bapa sebagai contoh  dalam memilih bakal suaminya.  Bahkan kesan ke atas anak perempuan lebih  besar. Kajian menunjukkan remaja perempuan yang bermasalah dan terjebak  dengan pergaulan bebas selalunya dibesarkan tanpa kehadiran seorang  bapa atau tidak mendapat perhatian atau kasih sayang seorang bapa.

Peranan  tradisional seorang bapa yang dihormati dan ‘ditakuti’ pada zaman  dahulu mungkin tidak boleh dipertahankan lagi. Bapa yang bersikap  ‘authoritarian’ dan cuba mengawal keluarga atas dasar otoriti  semata-mata akan melahirkan anak-anak yang melawan dalam diam atau  secara terbuka. Sebaliknya panduan kebapaan yang digariskan di dalam  Islam seperti yang diungkapkan oleh Sayidina Ali R.A. iaitu untuk  bermain, mendisiplinkan dan berkawan dengan anak-anak pada tahap umur  yang bersesuaian adalah lebih tepat. ‘Berkawan’ dengan anak adalah satu  skil yang perlu dikuasai oleh para bapa pada hari ini.

Mereka perlu  memahami sedikit sebanyak laras bahasa yang digunakan oleh remaja.  Bahkan seorang bapa harus menguasai sedikit sebanyak gajet-gajet  teknologi dan medium komunikasi terkini yang tidak boleh dipisahkan dari  kehidupan remaja. Seorang bapa pada hari ini wajar memiliki akaun dalam  laman sosial Facebook untuk berinteraksi dengan anak-anak dalam  pelbagai situasi dan kesempatan. Kemahiran-kemahiran seperti ini yang  memungkinkan seorang bapa ‘keep pace’ atau mengikuti perkembangan dan  seterusnya memberi panduan kepada anak-anak dalam melalui liku-liku  kehidupan yang didepani oleh anak-anak remaja.

Di samping  para bapa membuat anjakan-anjakan paradigma untuk memainkan peranan  sebagai bapa yang versatil di zaman ini, mereka juga memerlukan empati  dari anggota keluarga dan masyarakat. Seorang bapa dewasa ini harus  diberikan ruang yang luas untuk merealisasikan peranan kebapaan  tersebut. Mereka memerlukan sistem sokongan yang bersesuaian dengan  fitrah dan ego lelaki mereka. Satu mekanisme seumpama sistem sokongan  harus diwujudkan bagi para bapa membuat perkongsian. Mereka tidak perlu  terus dikritik di atas kepincangan-kepincangan yang melanda masyarakat  seolah-olah memberi gambaran bahawa mereka sebagai punca utama.

Di saat  pelbagai keperluan wanita diraikan seperti mewujudkan agensi-agensi  khusus mengenai wanita, kumpulan-kumpulan sokongan dan  kemudahan-kemudahan khas untuk wanita, golongan lelaki/bapa seolah-olah  dilihat mampu mendepani cabaran secara bersendirian atas alasan bahawa  mereka adalah pelindung wanita. Mereka diandaikan sebagai gender yang  gagah dan maskulin serta bersedia untuk menghadapi apa juga situasi  bersendirian tanpa sebarang sokongan moral dan material. Senario seorang  lelaki yang gagah dan tangkas di luar sebagai imej lelaki mandiri  mungkin benar di masa lalu. Namun lelaki/bapa yang akan bertahan di  zaman ini bukanlah lelaki yang nampak gagah dari sudut fizikal tetapi  rapuh dari sudut ketahanan jiwa. Di sinilah inisiatif boleh diwujudkan  untuk memperkasa jiwa sebagai pelengkap skil atau kemahiran kebapaan di  kalangan para bapa pada hari ini.

Menyedari hakikat  pentingnya para bapa diperkasakan dan diberi pengiktirafan yang setimpal  ke atas peranan mereka yang besar, maka Jawatankuasa Pembangunan  Masyarakat IKRAM Selangor bersama Wanita IKRAM Selangor dengan sokongan  padu dari Exco Hal Ehwal Wanita Kerajaan Negeri Selangor melancarkan  program sambutan Hari Bapa 2011 dengan tema ‘Bapaku  Heroku’. Inisiatif ini bertujuan untuk mempopularkan kembali peranan  aktif bapa dalam menguruskan keluarganya dan memastikan keluarganya  berada dalam keadaan sejahtera baik dari sudut fizikal, mental dan  spiritual. Kepimpinan seorang bapa yang berwibawa pastinya menjadi  contoh ikutan kepada anak-anak pada hari ini yang bukan sahaja dahagakan  kasih sayang seorang bapa bahkan tercari-cari ‘role model’ untuk  mengembangkan potensi yang ada dalam diri mereka.

Dengan premis yang digariskan di atas maka IKRAM Negeri Selangor merumuskan Objektif Hari Bapa 2011 seperti berikut:

1. Memberi kesedaran kepada masyarakat tentang peranan dan tanggungjawab  bapa dalam pembangunan keluarga.

2. Memberikan pendedahan kepada golongan bapa tentang pentingnya keperluan  dan kemahiran kebapaan yang mesti dikuasai.

3. Mewujudkan jalinan hubungan di antara agensi-agensi yang relevan untuk   memperkasa bapa dan skil dan kemahiran kebapaan.

4. Memupuk kesedaran bapa sebagai ‘role model’, terutama kepada anak-anak remaja yang mencari-cari ‘idola’ hidup mereka.

Untuk  memupuk kesedaran di kalangan masyarakat tentang pentingnya peranan  bapa maka penanda buku bertemakan hari bapa telah dikeluarkan oleh  penganjur. Penanda buku ini akan dibekalkan di kesemua cawangan IKRAM di  13 daerah di negeri Selangor dan akan diedarkan kepada orang ramai di  tempat-tempat awam seperti taman rekreasi, pusat membeli belah, medan  selera dan tempat-tempat di mana keluarga berkumpul.

Kami juga mengambil kesempatan ini untuk mengumumkan Forum Hari Bapa yang bertemakan ‘Bapaku Heroku’ yang akan dilaksanakan pada 10 Julai  2011. Forum ini membariskan tiga ahli panel yang berpengalaman luas  dalam bidang kekeluargaan. Mereka akan membicarakan topik tersebut dari  sudut pandang masing-masing sebagai seorang bapa, ibu dan anak. Juga  satu program ‘Explorace’ yang bertema ‘Father You R the  Man’ akan menyusul selepas Forum dengan aktiviti yang bertujuan untuk  memupuk dan memperbaharui hubungan di antara bapa dan anak remaja. Orang  ramai dijemput untuk bersama dalam program-program tersebut.

Prof Madya Dr Hafidzi Mohd Noor

Pertubuhan IKRAM Malaysia (IKRAM) Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rusuhan antara agama meletus lagi di India

Dilaporkan kira-kira sembilan orang termasuk tujuh anggota polis cedera dalam rusuhan ganas yang berlaku pada Sabtu di Jahangirpuri, pinggir bandar New Delhi. Anggota polis juga cedera terkena peluru hidup.

Suasana di kawasan kejiranan yang agak daif itu, yang mempunyai ramai penduduk Islam berbahasa Bengali, masih tegang dua hari selepas kejadian itu.

Saksi berkata, ketegangan tercetus selepas ratusan orang termasuk ramai ahli pertubuhan Hindu sayap kanan berarak untuk menyambut ulang tahun kelahiran dewa Hindu, Hanuman.

Video yang disiarkan menunjukkan peserta menari dan melaungkan slogan keagamaan, kebanyakan mereka membawa pedang dan trisula.

Perarakan melewati sebuah masjid dan di sini tragedinya bermula. Insiden batu dibaling telah membawa kepada tercetusnya keganasan.

Peserta perarakan mengatakan bahawa mereka diserang oleh orang Islam yang membaling batu dan objek tajam lain dari bumbung rumah.

Namun orang Islam menafikan perkara ini dengan mengatakan bahawa penganut Hindu melaungkan slogan provokasi berhampiran masjid, yang membawa kepada kontroversi. Mereka mendakwa bahawa batu pertama datang dari mereka yang sedang berarak.

Berikutan insiden itu, polis Delhi menahan 23 orang termasuk dua kanak-kanak bawah umur.

Polis masih menyiasat bagaimana keganasan bermula dan sedang meneliti dakwaan pemimpin Parti Bharatiya Janata (BJP) tempatan bahawa pendatang tanpa izin dari Bangladesh adalah punca tercetusnya segala itu.

Ini adalah konfrontasi serupa terbesar di Delhi sejak rusuhan pada 2020 yang mengorbankan lebih 50 orang yang mana kebanyakannya Muslim, yang tercetus baru-baru ini di beberapa negeri di utara India lain seperti Madhya Pradesh dan Rajasthan.

Keganasan juga bermula di sana selepas perarakan keagamaan untuk meraikan perayaan Ram Navami yang melalui berhampiran beberapa masjid.

Selepas insiden di Jahangirpuri, 13 parti pembangkang mengeluarkan kenyataan bersama menyatakan rasa terkejut mereka terhadap Perdana Menteri, Narendra Modi yang berdiam diri.

“Sikap berdiam diri ini adalah bukti yang jelas bahawa kumpulan bersenjata persendirian ini menikmati tajaan rasmi,” katanya.

Polarisasi agama di India telah meningkat sejak 2014 apabila kerajaan nasionalis Hindu pimpinan Modi berkuasa. Perayaan-perayaan khususnya telah menjadi titik utama yang kerap berlaku keganasan sektarian.

Ada yang menegaskan bahawa ini adalah kali pertama ketegangan agama seperti itu meletus di kawasan itu. Tetapi ramai penganut Hindu tempatan marah, mengatakan bahawa perarakan mereka diserang tanpa sebarang provokasi.

Penganjur perarakan pada Sabtu, Sokin Sarkar berkata, beliau berada di tengah-tengah sekumpulan lelaki yang duduk di seberang kuil Hanuman.

“Kami tidak bersenjata serta tiada mood untuk berlawan,” katanya sambil menunjukkan kesan lebam di kakinya.

Ketika ia menyambung percakapannya, orang lain di sekelilingnya menjadi emosional.

“Serangan itu dirancang. Kami dikepung dan diserang dengan batu, pedang dan pisau,” kata Gurichankar Gupta yang marah, yang merupakan antara peserta perarakan.

Lelaki tersebut  juga mendakwa bahawa pelaku menggunakan bom petrol dan pistol untuk merompak kenderaan yang sarat dengan bijirin.

Dalam pada itu, beberapa ratus meter jauhnya berhampiran masjid, orang Islam mempunyai cerita yang berbeza untuk dikisahkan.

Pengerusi Masjid Mohamed Salah El-Din berkata, orang Islam hanya bertindak balas selepas penunjuk perasaan membaling batu dan cuba menyerbu masjid.

“Apabila kita melihat masjid diserang, mereka tidak tahan,” tegasnya sambil menafikan dakwaan kononnya batu dilempar dari bumbung masjid.

Selama bertahun-tahun, pemimpin BJP tempatan mendakwa bahawa Jahangirpuri mempunyai sebahagian besar pendatang tanpa izin dari Bangladesh.

Orang Islam menafikan perkara ini dan mengatakan bahawa mereka adalah pendatang dari Barat Bengal, Uttar Pradesh dan Bihar. Kebanyakan mereka adalah pekerja atau penjual sekerap dengan gaji rendah.

“Kamu boleh menyemak dokumen kami,” kata seorang penduduk, Sazda sambil mengeluh berikutan orang Islam dilayan seperti penjenayah ekoran liputan media yang terpesong.

Kejadian itu berlaku beberapa hari selepas insiden serupa berlaku di tiga negeri, menyaksikan sejumlah orang cedera termasuk anggota polis.

Serangan ini hanyalah contoh daripada sekian banyak insiden keganasan terhadap umat Islam di negara India, antara penduduk minoriti terbesar yang berjumlah lebih 200 juta.

Tragedi sedemikian telah dilaporkan pada tahun-tahun sebelumnya yang mana banyak yang menjadi tajuk utama di akhbar India.

Perpecahan agama di India telah lama wujud, tetapi pengkritik kerajaan berkata, keganasan terhadap umat Islam telah meningkat sejak 2014 di bawah kerajaan nasionalis Hindu pimpinan Modi.

Sebagaimana kata Profesor Tanweer Ijaz, Profesor Sains Politik di Universiti Delhi, keganasan sektarian bukanlah fenomena baru, tetapi ia berkembang seiring dengan strategi mereka yang berkuasa dan mobilisasi politik.

“Ketidakpercayaan sentiasa wujud antara bangsa dan agama di India, tetapi perpecahan kini diburukkan lagi oleh nasionalisme agama dan nasionalisme etnik.”

Terdahulu semasa penggal pertama Modi berkuasa, terdapat banyak insiden di mana orang Islam diserang oleh orang-orang yang dipanggil ‘pengawal lembu’.

Ini kerana terdapat khabar angin bahawa mereka sedang makan daging lembu atau bahawa mereka cuba menyeludupnya kerana orang Hindu menganggapnya suci dan tidak mungkin disembelih.

Perdana Menteri tersebut tidak membenarkan serangan sedemikian tetapi dikritik kerana tidak mengutuknya dengan cepat.

“Kerajaan percaya bahawa pembunuhan di luar undang-undang adalah buruk di mana-mana sahaja, dan undang-undang dan ketenteraman adalah prerogatif negara dan ia bertanggungjawab ke atasnya,” kata Prakash Javadekar, seorang pemimpin kanan BJP.

Beliau menuduh media berat sebelah dan pilih kasih dan memberi tumpuan kepada serangan terhadap orang Islam.

“Jika anda melihat data rasmi, 160 penganut Hindu terbunuh daripada 200 orang yang dibunuh secara di luar undang-undang. Orang daripada semua agama menjadi sasaran,” katanya, tetapi dia tidak menyebut sumber data ini kerana India tidak mengumpul data tersebut.

Pada 2019, laman web semakan fakta yang mengira jenayah kebencian di India melaporkan bahawa lebih 90 peratus mangsa dalam tempoh 10 tahun lalu adalah Muslim.

Dalam pada itu, pelaku serangan tetap tidak dihukum terhadap tuduhan bahawa mereka ditaja secara politik oleh parti BJP pimpinan Modi, ketika seorang bekas menteri kerajaan menghormati lapan penganut Hindu yang disabitkan bersalah membunuh seorang Muslim.

“Serangan sebegini sangat biasa di India, dan hanya kerana kebebasan yang dinikmati oleh samseng ini,” kata penyelaras media sosial untuk parti pembangkang Kongres, Hassiba Amin.

Menurutnya, hari ini kebencian telah menjadi zalim, menyerang orang Islam telah menjadi wajar dan penyokong kebencian diberi ganjaran atas tindakan mereka.

Pengkritik mengatakan bahawa sejak Modi kembali berkuasa untuk penggal kedua pada 2019, skala keganasan terhadap umat Islam telah berkembang.

Seringnya keganasan itu bukan berbentuk fizikal tetapi lebih menyamar dan berniat jahat serta bertujuan untuk memburukkan minoriti Islam.

Sebagai contoh, pada tahun lalu apabila wabak pandemik melanda India, pemimpin Hindu termasuk Modi dan pegawai partinya menuduh lelaki Islam yang menghadiri perhimpunan agama di Delhi mengamalkan jihad Corona dengan terlibat membantu menyebarkan virus itu.

Ini kemudiannya diikuti dengan khabar angin ‘jihad roti-roti’ yang menyatakan bahawa cef Muslim yang membakar roti India akan meludah roti untuk menyebarkan virus dalam kalangan penganut Hindu.

Dalam beberapa tahun kebelakangan ini, beberapa negeri telah menerima pakai undang-undang untuk membendung apa yang dipanggil ‘jihad cinta’, istilah anti-Islam yang digunakan oleh kumpulan Hindu untuk menunjukkan bahawa lelaki Islam memangsakan wanita Hindu untuk menukar agama mereka kepada Islam melalui perkahwinan.

Undang-undang turut digunakan untuk mengganggu dan memenjarakan lelaki Islam yang berkahwin dengan wanita Hindu. Wanita Islam juga tidak terlepas daripada serangan dan penderaan ini.

Pada 2020, peserta perhimpunan anjuran bekas pemimpin parti BJP di Delhi melaungkan slogan menyeru umat Islam dibunuh.

“Ia adalah kempen yang tersusun sepenuhnya dan berterusan oleh ahli politik nasionalis untuk meradikalisasi orang Hindu supaya mereka percaya bahawa orang Islam mesti dipinggirkan jika orang Hindu mahu maju.”

Profesor Ijaz juga berkata bahawa serangan ke atas kelas pekerja Islam seperti tukang jahit, penjual buah-buahan, juruelektrik, tukang paip dan penjual kek juga merupakan percubaan untuk mengawal ekonomi dan pekerjaan melalui nasionalisme agama.

“Perpecahan agama semakin meruncing dan ketidakpercayaan semakin mendalam.”

Menurutnya, kebencian juga bertujuan untuk mengaut keuntungan dengan menjadikan orang Islam itu musuh kepada yang lain.

“Proses mencipta musuh berlaku dengan menyebarkan idea bahawa jika kita tidak memusnahkan yang lain, ia akan memusnahkan kita. Itulah sebabnya kebencian disemarakkan, ketakutan dicipta dan keganasan adalah sebahagian daripada naratif besar.”

Namun nasionalisme agama, kata Profesor Ijaz, adalah idea berbahaya yang boleh membawa kepada keganasan sektarian.

“Pihak berkuasa politik yang memerintah dalam demokrasi berparlimen memikul tanggungjawab. Berapa lama segala ini akan berakhir?”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemunduran umat Islam menurut pandangan Abul Hasan Ali an-Nadwi

Sebagai seorang pemikir Abul Hasan Ali an-Nadwi telah menulis lebih dari 60 buah buku. Salah sebuah penulisan beliau yang utama dan mendapat perhatian dalam masyarakat Islam bertajuk Madza Khasirul ‘Alam bi Inhithat al-Muslimin telah diterbitkan pada tahun 1950 di Mesir.

Manakala pada tahun 1984, buku ini telah  diterjemahkan ke dalam bahasa Melayu oleh Pustaka Nasional, Singapura dengan tajuk ‘Kerugian Dunia Karena Kemunduran Umat Islam’.

Islam merupakan agama wahyu yang muncul di padang pasir gersang tanah Arab bakal menjadi pencetus pada suatu perubahan baharu bagi umat manusia sama ada di timur atau barat dunia.

Agama ini dipimpin oleh seorang utusan terakhir iaitu Nabi Muhammad SAW untuk menyampaikan risalah tauhid yang benar  agar dapat mengajak manusia bagi kembali dalam mentauhidkan Allah SWT.

Risalah Islam ini telah mengeluarkan manusia pada ketika itu daripada terus berada dalam lingkungan kejahilan dengan memimpin mereka berdasarkan kebenaran ilmu wahyu dan akal.

Tidak hanya terhenti dengan wafatnya Nabi Muhammad SAW, penerus baginda dalam kalangan sahabat terutamanya Khulafa’ ar-Rasyidin telah memimpin umat Islam sesuai dengan petunjuk yang telah ditinggalkan oleh Nabi Muhammad SAW.

Pada tempoh ini dengan kemunculan Islam, risalah wahyu telah mula tersebar meluas dari batasan sempadan wilayah Arab hingga memasuki wilayah sempadan tamadun-tamadun besar dunia seperti Parsi dan Rom.

Pertembungan antara tamadun ini telah mula menaikkan dan melonjakkan peradaban umat Islam untuk suatu tempoh masa yang lama.  Namun begitu, kegemilangan ini tidak mampu bertahan untuk lama dalam sepanjang sejarah umat Islam.

Maka bagi memahami secebis pemikiran Abul Hasan Ali an-Nadwi, tulisan ini akan megutarakan beberapa faktor yang menyebabkan kemunduran berlaku dalam kalangan umat Islam berdasarkan buku ‘Kerugian Dunia Karena Kemunduran Umat Islam’.

Adalah penting bagi kita untuk memahami keadaan yang sedang menimpa umat Islam sejak kejatuhannya. Hal ini kerana, agar kita dapat mengambil iktibar dan melakukan pengislahan serta tidak mengulangi perkara yang sama.

Hakikatnya umat Islam pernah berada dalam kemuncak keagungan dalam ketamadunan dan peradaban, namun begitu setelah beberapa lama menguasai dunia, umat Islam telah mula mengalami kemunduran dan kemerosotan.

Banyak faktor yang menyebabkan berlakunya kemunduran ini. Salah satu faktor penyebab kemunduran ini mengikut Abul Hasan Ali an-Nadwi ialah peralihan kepimpinan kepada mereka yang tidak layak.

Pemimpin baharu yang dipilih ini tidak pernah mendapat pendidikan agama dan budi pekerti lengkap seperti mana para pemimpin dalam kalangan sahabat Rasulullah SAW.

Hal ini kerana mereka tidak mempunyai pengetahuan yang cukup tentang kepimpinan Islam yang boleh dijadikan sandaran untuk menjadi pemimpin yang sesuai dan bertepatan dengan ciri-ciri Islam. Bahkan dalam diri mereka tidak mempunyai sifat berkobar-kobar untuk berjihad demi menegakkan agama Islam.

Pada masa yang sama juga mereka tidak berkemampuan untuk berijtihad dalam memikirkan segala persoalan atau permasalahan sama ada baik dalam urusan agama atau urusan duniawi. Jika diteliti, ciri ini sangat penting dan perlu ada bagi khalifah atau para pemimpin yang memimpin umat Islam.

Sejak kemunculan awal lagi, Islam sering dicemburui dan dimusuhi oleh orang musuh-musuh Islam. Sikap permusuhan ini juga telah menjadi penyebab kepada kemunduran umat Islam.  Musuh-musuh Islam cuba untuk memadam cahaya kebenaran Islam.

Usaha ini masih tetap terus berjalan sehingga ke hari ini.  Salah satu cara yang mereka gunakan adalah dengan mengelirukan umat Islam terhadap sejarah dan ajaran agama Islam. Tidak mustahil terdapat dalam kalangan mereka cuba memberikan tafsiran negatif ke atas sirah Nabi Muhammad SAW dan para sahabat.

Tidak hanya dengan cara ini, musuh-musuh Islam tidak terlepas dalam membuat tafsiran mereka sendiri ke atas al-Quran tanpa berdasarkan sebarang autoriti sehingga terdapat kalangan orang Islam tertentu terpengaruh dengan penyelewengan dibuat oleh mereka.

Akhirnya, kekeliruan yang timbul ini menyebabkan mereka yang terpengaruh tidak segan silu mempersoalkan dan mempertikaikan isi kandungan al-Quran.

Abul Hasan Ali an-Nadwi menyatakan lagi bahawa menjauhkan agama daripada politik adalah faktor lain penyebab kepada kemunduran umat Islam. Menurut beliau, mereka yang berkuasa selepas zaman Khulafa’ ar-Rasyidin berakhir telah berusaha untuk memisahkan agama daripada gelanggang politik.

Sebenarnya mereka sangat memerlukan petunjuk-petunjuk daripada para ulama dan ahli agama, namun mereka menyalahgunakan kekuasaan yang ada pada mereka dengan memainkan politik semahunya.

Malah jika perlu, golongan penguasa ini akan mempergunakan ulama dan ahli agama demi kepentingan mereka. Apa yang lebih malang lagi, golongan penguasa ini berusaha bermain politik tanpa mengendahkan larangan agama. Golongan ulama juga disingkirkan sehingga dibiarkan terasing.

Malah pada suatu tahap golongan ulama dan ahli agama sudak tidak dapat lagi menegur penguasa-penguasa ini atas larangan yang dibuat. Maka pada keadaan ini terjadilah agama benar-benar terpisah jauh daripada politik.

Lanjut beliau lagi, faktor kemunduran juga boleh disebabkan kurangnya penumpuan atau perhatian ke atas ilmu praktikal yang bermanfaat. Para pemikir Islam pada suatu zaman tertentu tidak banyak memperhatikan dan mempelajari ilmu pengetahuan yang berkaitan dengan fizikal dan teknikal yang boleh memberi manfaat lebih besar kepada umat.

Berbeza dengan bangsa Eropah pada abad ke-16 dan 17 Masihi. Pada tempoh ini, boleh dikatakan bangsa Eropah telah bangkit daripada tidurnya setelah berada dalam kemunduran berabad-abad lama.

Mereka telah berusaha untuk menggali  pelbagai ilmu pengetahuan yang boleh memberi manfaat dan berguna bagi umat manusia. Zaman kebangkitan Eropah ini juga telah melahirkan ramail ilmuan ternama seperti Copernicus, Galileo Galilei, Kepler, Newton dan lain-lain lagi.

Kesemua tokoh ilmuan ini berjaya membuat penemuan baru dalam bidang ilmu pengetahuan serta pada masa yang sama telah mengubah dan menggantikan sistem pendidikan lama dengan sistem pendidikan baru.

Timbulnya bidaah dan kesesatan juga turut mempengaruhi kemunduran umat Islam. Setelah Islam berkembang dan bebas daripada kemusyrikan, kesesatan dan kejahilan, suatu bentuk cubaan baharu perlu ditempuhi oleh kaum Muslimin iaitu dengan terbitnya pelbagai macam bidaah.

Kemunculan amalan bidaah ini cuba untuk memudarkan cahaya keaslian Islam. Abul Hasan Ali an-Nadwi menerangkan bahawa kelebihan agama Islam ini terletak pada keaslian dan kemurniannya seperti mana yang telah diturunkan oleh Allah SWT.

Jika Islam dan keasliannya sudah dicampuri dengan tambahan persoalan baharu yang dibuat oleh tangan manusia, maka nilai keaslian agama ini dengan sendirinya akan lenyap.

Apabila hilang keaslian, sudah tentu agama ini tidak ada bezanya dengan agama lain yang banyak dipalsukan oleh manusia tidak bertanggungjawab, bahkan amalan bidaah yang bertentangan dengan ajaran Islam akan membawa pengikut mereka ke arah kesesatan lebih nyata.

Perbuatan bidaah sebenarnya lebih bahaya kerana sangat mengelirukan. Hal ini kerana amalan ini secara zahirnya kelihatan seperti sebahagian daripada ajaran agama tetapi hakikatnya langsung bertentangan dengan isi kandungan sebenar Islam. Tidak mustahil mereka yang terpengaruh akan kembali percaya pada hal-hal yang tidak mempunyai logik akal dan sandaran kukuh.

Fahaman kefanatikan nasionalisme sempit yang memecahkan umat Islam juga merupakan faktor lain berlakunya kemunduran. Pada awal abad ke-20, penyakit ini telah menular dalam kalangan wilayah-wilayah umat Islam.

Semangat nasionalisme yang ditiup dalam diri umat Islam merangkumi pelbagai bangsa dan suku telah mula mengakibatkan mereka tidak lagi bersatu atas nama agama Islam, bahkan mereka mula berbangga-bangga dengan asal-usul keturunan bangsa nenek moyang mereka terdahulu.

Sekali gus, penyakit ini telah mula merungkai satu persatu kesatuan umat Islam sehingga berlakunya perpecahan. Jika dahulu mereka bersatu dan duduk dalam suatu pemerintahan Islam, tetapi kali ini mereka mahu mewujudkan pemerintahan mereka sendiri berasaskan bangsa, suku dan keturunan sehingga lahirnya banyak negara-negara baru yang saling berpecah-belah.

Ini berlaku sepertimana Turki dengan semangat keturkian dan Arab dengan semangat kearaban mereka pada awal abad ke-20. Semangat nasionalisme sempit ini sebenarnya sangat bertentangan dengan apa yang dibuat oleh Nabi Muhammad SAW yang mempersaudarakan umat Islam daripada pelbagai bangsa dan suku.

Kesimpulannya, faktor-faktor kemunduran yang berlaku dalam umat Islam seperti yang dinyatakan oleh Abul Hasan an-Nadwi ini perlulah diberi perhatian. Umat Islam tidak wajar hanya tunduk dan tanpa membuat sebarang perubahan.

Sebenarnya masih lagi ada harapan untuk umat Islam mengulangi kembali kegemilangan mereka asalkan sanggup melakukan perubahan ke arah yang lebih baik. Tanpa kita sedari, tamadun Barat dan Eropah yang memimpin dunia sekarang ini telah mula mengalami kemerosotan.

Tamadun yang dibangunkan mereka lebih bersifat materialistik dan kebendaan sebenarnya tidak mampu memenuhi dan mengisi kekosongan jiwa dan rohani mereka. Akibat terlalu mementingkan keduniaan, mereka tanpa rasa segan silu sanggup melakukan penindasan ke atas bangsa lain terutamanya umat Islam.

Berbeza dengan umat Islam, walaupun ketinggalan belakang buat masa ini, tetapi umat ini masih lagi dapat berpegang teguh pada prinsip-prinsip utama ajaran Islam.

Apabila perubahan berani dibuat, adalah tidak mustahil umat Islam akan kembali memimpin dunia pada masa hadapan selagi mana tidak berputus asa untuk terus memperbaiki diri, masyarakat dan umat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAMTeens kutuk tindakan rogol remaja oleh 38 lelaki

IKRAMTeens mengutuk dan mengecam keras tindakan 38 orang lelaki  yang telah merogol dua orang remaja perempuan di Ketereh minggu lalu dan  menganggap ianya sebagai salah satu serangan seksual terburuk di dalam  sejarah Malaysia.

Sebagai sebuah kelab yang menguruskan hal ehwal remaja di bawah  Pertubuhan IKRAM Malaysia (IKRAM), IKRAMTeens sentiasa mengikuti dan  mengambil berat perkembangan semasa isu-isu yang melibatkan remaja di  seluruh negara.

IKRAMTeens kesal dengan tragedi hitam ini, apabila kaum lelaki  yang sepatutnya menjadi pelindung dan pengawal kepada kaum wanita  bertindak sebaliknya. Firman Allah SWT:

Kaum lelaki itu adalah pemimpin dan pengawal yang  bertanggungjawab terhadap kaum wanita, oleh kerana Allah telah  melebihkan orang-orang lelaki dengan beberapa keistimewaan terhadap kaum  wanita. (An-Nisaa’: 34)

IKRAMTeens berkeyakinan bahawa tragedi yang berlaku ini  berpunca dari kelemahan iman dan taqwa di dalam hati umat dan  berleluasanya bahan-bahan yang boleh merangsang seksual lelaki mahupun  perempuan, seperti video pornografi dan sebagainya. Selain dari itu, era  teknologi yang memudahkan kaum lelaki dan perempuan berkomunikasi tanpa  batasan antara punca terjadinya perhubungan terlarang di luar  pengetahuan ibu bapa yang akhirnya berubah menjadi tragedi hitam.

IKRAMTeens juga menyarankan agar ibu bapa terus berusaha untuk  memberi pendidikan asas agama dan lebih kerap memantau pergerakan  anak-anak dari masa ke semasa. Sebagai ahli masyarakat, jiran tetangga  juga diseru agar mengambil sikap prihatin terhadap anak-anak jiran  tetangga yang lain.

Dalam mendepani masalah ini, IKRAMTeens amat mencadangkan agar para remaja menghayati firman Allah:

“Dan janganlah kamu menghampiri zina, sesungguhnya zina itu adalah suatu perbuatan yang keji dan suatu jalan yang buruk.“ (Al-Israa’: 32)

kerana setiap manusia yang menghayati firman Allah di atas  pasti akan sentiasa menjaga diri dan kehormatan mereka dan segera  menjauhkan diri mereka dari zina, hal ini termasuklah mengelakkan mereka  berdua-duaan, bersentuh-sentuhan, tidak menjaga pandangan mata dan  tidak menjaga aurat dengan baik.

Sebagai sebuah kelab remaja, IKRAMTeens akan terus berusaha  menyeru kebaikan dan mencegah kemungkaran melalui program dakwah dan  tarbiah secara konsisten kepada para remaja. Selain dari itu,  IKRAMTeens juga akan sentiasa memberi peringatan tentang bahaya zina dan  hubungan seksual melalui modul reproduksi awal remaja iaitu modul Cinta Fotokopi yang dibangunkan oleh IKRAMTeens.

Kesimpulannya, marilah kita bersama-sama menjaga maruah dan  kehormatan orang lain sebagaimana kita menjaga kehormatan dan maruah  kita sendiri. Hari ini kita menzalimi orang lain, jangan nanti suatu  hari ahli keluarga kita pula dizalimi.


Ibrah pengorbanan yang memugar harapan

” Apa? Kes baru hari ini 13,215? Apalah gunanya kita lockdown tapi kilang masih beroperasi. Kasihan melihat frontliner, kes non-stop.”

“Malangnya kita ada pemimpin yang tak bijaksana ketika krisis melanda.”

“Bukan itu sahaja, kasihan kanak-kanak. Nature mereka ingin berlari aktif. Sekarang hampir setahun lebih kanak-kanak berkurung di rumah. Tak hairanlah jika mereka tantrum dan mengamuk.”

“Bukan itu sahaja, ibu bapa pun semakin stress dengan PdPR. Jika keluarga yang tak seberapa, dengan handphone yang satu itulah berebutlah si abang, kakak dan adik untuk kegunaan PdPR. Itu belum termasuk stress mak ayah yang perlu bekerja dari rumah sambil menguruskan PdPR anak-anak.”

“Nasib baik masih ada pekerjaan, lagi kasihan melihat mereka yang tak mampu nak bayar sewa rumah, tak mampu mahu membeli susu anak, tak mampu bukan kerana sememangnya miskin, tetapi kerana dibuang kerja lantaran pandemik dan PKP.”

Keluhan demi keluhan masih kedengaran. Terasa sesak dada mengingatkan akan musibah yang melanda Malaysia. Satu ayat yang mengambarkan perasaan saat ini, HOPELESS.

Apabila melihat keadaan semasa, kes Covid-19 yang mencanak naik dan dijangka akan naik lagi, dan tatkala kita mengharapkan pemimpin kita datang memberikan solusi terbaik, namun sebaliknya yang berlaku, malu dan marah melihat pemerintah yang saling bercakaran rakus mengejar kuasa.

Terasa dunia ini semakin hopeless (tiada harapan).
Adakah semua ini akan pulih?
Adakah hak akan tertegak dan batil akan lenyap?
Adakah masih punya harapan?

Saat rakyat berebut katil di hospital, pemimpin saling berebut kerusi di parlimen. Dan akhirnya rakyat yang saling menjaga rakyat.

Ibrah pengorbanan Nabi Ismail

Bersempena Hari Raya Aidiladha, kita telusuri sirah pengorbanan Nabi Ismail yang merelakan dirinya disembelih oleh bapa beliau, Nabi Ibrahim lalu diganti dengan seekor kibas.

Lalu apakah yang ingin Allah ajarkan kita di saat ini?

Pengorbanan Nabi Ismail bukan setakat itu sahaja. Ketika beliau masih kecil, Allah telah mengarahkan Nabi Ibrahim untuk menghantar Nabi Ismail dan ibunya Siti Hajar di Makkah, yang mana ketika itu tiada manusia yang tinggal di sana.

Selepas bekalan makanan dan air mereka kehabisan, di saat mereka ketandusan air, Siti Hajar berusaha berlari dari Bukit Safa ke Bukit Marwah untuk mencari air.

Akhirnya atas sebab usaha beliau, Allah memancarkan air daripada hentakan kaki Nabi Ismail. Lalu dikumpulkan air tersebut untuk diminum. Di sinilah bermulanya sejarah air zamzam di mana air tersebut bukannya wujud dari arah bukit yang beliau cari, tetapi dari arah hentakan kaki si Nabi.

Tidakkah kita terfikir, mungkin boleh sahaja Siti Hajar hanya terus sujud atau duduk mengangkat tangan berdoa kepada Allah supaya dikurniakan air tanpa perlu berlari?

Namun Allah SWT sangat suka akan hamba-Nya yang berusaha, dan Allah suka melihat usaha hamba-Nya sama ada kecil atau besar.

Jangan lelah berusaha, Allah pasti ada

Sebuah kejayaan memerlukan pengorbanan. Sebuah kemenangan memerlukan usaha dan pengorbanan. Sempena mengingati kisah Nabi Ibrahim yang mengorbankan anaknya demi taat kepada arahan Allah, mari kita ambil ibrah dan pengajaran daripada kisah beliau.

“Alaaah, penat lah nak duduk rumah. Kes makin naik juga. Tak guna pun.”

“Alaa, kenapa kita sibuk-sibuk nak bantu jiran? Kita kan ada kerajaan, ada pusat zakat? Biarlah depa buat kerja depa.”

“Buat apa hang susah-susah pi kerja, mogok je la. Hang tak rasa penat ka hari-hari pi kerja jaga pesakit bagai, tapi depa bukannya nak appreciate kerja hang. Siap maki frontliner lagi ada lah.”

Ya. Kita boleh berputus asa. Kita boleh memilih untuk berlepas tangan. Tetapi kita jangan lupa bahawa Allah tetap ada di saat kita senang atau susah.

Jangan kita lupa bahawa kehidupan di dunia ini sementara, kita ada kiamat, syurga dan neraka yang akan membalas segalanya.

“Sesungguhnya orang-orang yang bertakwa, disediakan syurga tempat mereka beroleh apa yang mereka ingini. (Mereka akan beroleh) taman-taman bunga dan kebun-kebun buah-buahan, terutama anggur; Dan perawan-perawan yang sebaya umurnya; Serta piala atau gelas yang penuh dengan minuman. Mereka tidak mendengar di dalam Syurga itu perkataan yang sia-sia, dan tiada pula perkataan yang dusta.” (Surah An-Naba’: 31-35)

Maka beruntunglah mereka yang masuk ke syurga. Mereka yang tidak jemu bekerja di dunia lalu diberi kerehatan di syurga.

“Sesungguhnya neraka Jahannam adalah disediakan. Untuk orang-orang yang melampaui batas hukum Tuhan, sebagai tempat kembalinya. Mereka tinggal di dalamnya berkurun-kurun lamanya. Mereka tidak dapat merasai udara yang sejuk di dalamnya, dan tidak pula sebarang minuman. Kecuali air panas yang menggelegak, dan air danur yang mengalir, sebagai balasan yang sesuai (dengan amal mereka yang buruk).” (Surah An-Naba’: 21-26)

Dan binasalah mereka yang melampaui hukum Allah, mereka yang tamak mengejar dunia lalu melupakan balasan di akhirat.

Tepuk dada, tarik nafas dan katakanlah bahawa dunia ini masih punya harapan untuk sembuh.

Teruskan berusaha dan terus menjadi manusia yang baik.

Buat baik dibalas baik, buat jahat dibalas jahat.
Ada ubi ada batas, ada budi Allah balas.

Dr Musyirah Hanan Zulkarnain

Jangan lelah berusaha, Allah pasti ada

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bapaku Pemimpin, Keluarga Sejahtera

Kepimpinan menyentuh bagaimana seseorang memberi impak kepada kehidupan orang lain atau menginspirasikan seseorang untuk terus mencapai kehebatan mereka.

Kepimpinan berkait rapat dengan mempunyai matlamat yang jelas, kedudukan semasa yang jelas berhubung matlamat dan akhirnya mempengaruhi orang lain secara positif yang membolehkan setiap seorang mencapai matlamat masing-masing.

Seorang pakar sosiologi, Dr David Popenoe dalam kajiannya mengatakan bahawa seorang bapa bukan sekadar orang dewasa di dalam sebuah rumah, malahan bapa memberikan impak yang besar kepada keperibadian seorang anak.

Pepatah Arab, “Al-waladu sirru abiihi” yang bermaksud bahawa seorang anak itu adalah bayangan ayahnya, juga menyatakan betapa pentingnya peranan bapa memimpin dan mencorak keperibadian anak-anak.

Dengan itu, bapa bukanlah sekadar di pinggiran sahaja tetapi peranannya adalah amat diperlukan dan merupakan aset yang penting dalam pembangunan keluarganya.

Bapa, sesungguhnya dirimu adalah pemimpin, yang akan membawa kepada kesejahteraan keluargamu. Ini amat bertepatan dengan tema sambutan Hari Bapa tahun ini, “Bapaku Pemimpin, Keluarga Sejahtera”.

Ini ditegaskan oleh Allah SWT dalam Surah An-Nisaa’ ayat 34 yang bermaksud:

“Kaum lelaki itu pemimpin dan pelindung kepada kaum wanita…”

Lelaki itu adalah pengurus wanita, pemimpinnya, ketuanya, yang membimbing dan yang mendidiknya sepanjang masa. Peranan ini boleh diperluaskan kepada peranan lelaki sebagai bapa kepada anak-anaknya.

Pertubuhan IKRAM Malaysia (IKRAM) melalui kempen Lelaki Hero Keluarga, Pasukan Advokasi Keluarga Rahmahnya berusaha bagi memertabatkan peranan lelaki dalam pembangunan keluarga.

Sempena Hari Bapa 2020 ini, kami menyarankan agar semua bapa memainkan peranan memimpin keluarga bagi memberi suasana yang kondusif untuk anak-anak membesar.

Berikut adalah kenapa kami merasakan pentingnya bapa kepada anak-anak:

1. Gaya ibu berbeza dengan bapa

Komunikasi adalah penting dalam pendidikan anak-anak dan gaya komunikasi seorang bapa adalah berbeza dengan seorang ibu. Bapa itu adalah pelengkap kepada pentarbiahan serta pendidikan anak-anak. Jika ibu tidak berjaya menasihati anaknya, mungkin komunikasi ayah yang berbeza dapat membantu melaksanakannya.

2. Bapa boleh membakar semangat anak-anak

Seorang bapa dapat membina jati diri dan keyakinan anaknya. Sebagai contoh, ketika anak belajar menaiki basikal, seorang ibu mungkin takut melepaskan anak di jalan tetapi bapa sebaliknya mampu memberikan semangat serta keyakinan kepada anak-anak untuk berani menaiki basikal.

3. Bapa mampu bertegas dalam disiplin

Seorang bapa dengan sifat tegasnya mampu mendisiplinkan anaknya dengan cara yang berbeza. Perbezaan memang perlu dalam beberapa perkara. Berbeza dengan ibu bukan bermakna cara didikan ibu itu berbeza dan tidak bersetuju dengan didikan itu, tetapi ianya saling melengkapi.

Bapa ialah contoh terbaik kepada anak-anak. Cara bapa makan, berpakaian, mencari rezeki akan dicontohi anak. Jika tanpa bapa atau jika bapa mengabaikan peranannya, maka anak-anak tiada rujukan dan panduan. Akibatnya, tempanglah sebuah keluarga dan longgarlah institusi tersebut.

5. Pentingnya bapa untuk pertumbuhan sihat anak-anak.

Kajian banyak menunjukkan bahawa keluarga tanpa didikan ayah akan menyumbangkan kepada banyak gejala sosial dalam masyarakat.

Sebaliknya anak-anak yang rapat dengan bapa mereka antara lainnya akan mempunyai IQ yang lebih tinggi, cenderung menjadi yakin dan berani, mendapat keputusan akademik yang lebih baik, kurang masalah tingkah laku di sekolah, anak perempuan jadi bijak menilai lelaki dan ‘role model’ kepada anak lelaki.

Ternyata, peranan bapa adalah amat signifikan dan tidak boleh digantikan oleh ibu.

Kepada semua bapa, luangkanlah masa berkualiti bersama anak-anak anda walaupun anda sibuk bekerja. Ada banyak cara yang boleh anda lakukan untuk turut serta dalam menguruskan anak dan melibatkan diri dalam aktiviti harian mereka. Semoga anda tetap menjadi pemimpin dan hero di hati mereka.

Hj Nahar Md NorKetuaAdvokasi Keluarga RahmahPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rayuan Ramadhan: Sumbangan terkini lebih RM270,000

Masih berbaki 72.1 peratus untuk mencapai sasaran RM1 juta, pihak Sekretariat Rayuan Ramadhan yakin jumlah tersebut mampu dicapai dengan sikap prihatin para penyumbang.

Rayuan Ramadan IKRAM meneruskan tradisinya mengumpul dana bantuan kepada yang lebih memerlukan di dalam dan luar negara pada bulan Ramadhan melalui sedekah, fidyah, bantuan makanan, bantuan pendidikan serta bantuan infrastruktur.

Bertemakan “Ramadhan Rahmah, Prihatin Ummah”, program Rayuan Ramadhan buat pertama kalinya diluaskan kepada bantuan bersifat jangka panjang dan pembangunan, selain tajaan iftar dan bantuan makanan di 21 buah negara yang memerlukan.

“Contohnya, seperti membina infrastruktur seperti telaga air dan tajaan pendidikan anak-anak, agar lebih bermakna kepada masyarakat dan golongan yang dibantu,” kata Pengerusi Jawatankuasa Khidmat Masyarakat IKRAM, Prof Madya Hj Ainullotfi Abdul Latif.

Program ini merupakan siri ke-19 kempen ini digerakkan oleh Khidmat Masyarakat IKRAM, i-Bantu dengan kerjasama Humanitarian Care Malaysia (MyCARE), Hidayah Centre Foundation (HCF) dan IKRAM MUSLEH.

Sejak dilaksanakan pada tahun 1999/1420H, program Rayuan Ramadhan ini telah berjaya mengumpul sumbangan dan menyantuni serta diagihkan kepada lebih 660,000 orang penerima.

Mereka yang berminat menyumbang boleh memasukkan sumbangan ke akaun Bank Islam 1211 30100 49959 dan Maybank 5621 4240 5154 atas nama PERTUBUHAN IKRAM MALAYSIA.

Untuk memudahkan urusan penyelarasan akaun, mohon pihak penyumbang menghantar slip pembayaran, bentuk sumbangan dan maklumat diri (nama penuh, no. telefon, e-mel dan alamat surat-menyurat) kepada pihak Sekretariat Rayuan Ramadhan 1438H melalui 017-2766384 atau 011-60501137 (Whatsapps/Telegram) atau e-mel rayuan@ramadhan-qurban.org

Untuk sebarang pertanyaan, sila hubungi pejabat Sekretariat di talian 03-4101 2080, 017-2766384, no. faks: 03-41622762 atau e-mel rayuan@ramadhan-qurban.org. Untuk info lanjut, sila layari http://ramadhan-qurban.org.

“Sesiapa yang memberi makan orang yang berpuasa, maka diampuni dosanya dan dibebaskan daripada api neraka dan mendapat pahala seperti orang-orang berpuasa tersebut tanpa dikurangi pahalanya sedikit pun.” (HR Ahmad, Tirmidzi, Ibnu Majah & Ibnu Hibban)


Rohingya… Derita yang tiada berkesudahan

Justeru, tulisan ini berusaha untuk menjelaskan serba ringkas mengenai isu umat Islam Rohingya terutamanya daripada sudut sejarah kerana sejarah merupakan elemen penting untuk memahami sesuatu krisis dengan baik.

Kajian mengenai Rohingya agak terbatas khususnya dalam konteks diaspora di Malaysia. Jika pun ada, ia cenderung kepada mengaitkan Rohingya dan pencabulan hak asasi dan laporan kertas kerja yang bersifat negatif. Antara naskhah yang membicarakan secara mendalam mengenai sejarah Rohingya dan masyarakatnya di Malaysia ialah tulisan Azlinariah Abdullah, Air Mata Kesengsaraan Rohingya Identiti, Penindasan dan Pelarian di mana ia asalnya hasil tesis penulis di peringkat Sarjana Sejarah Asia Tenggara (Myanmar) dan kemudiannya ditukar menjadi buku. Buku ini menjadi rujukan asas dalam penulisan artikel ini.

Perkataan Rohingya bermaksud ‘yang dikasihi’ atau ‘yang penyayang’. Secara umumnya orang Rohingya merupakan kelompok minoriti Islam di Myanmar yang berpegang kepada mazhab Sunni. Sebahagian besar orang Rohingya menetap di Arakan (kini dikenali dengan nama Rakhine), terutamanya di sekitar Maungdaw, Buthidaung, Rathedaung, Sittwe dan Kyauktaw.

Arakan atau lebih dikenali dengan nama Rakhine hari ini merupakan tumpuan utama orang Islam semenjak sekurang-kurangnya abad ke-8 Masihi lagi. Nama lama bagi Rakhine iaitu Arakan dikatakan berasal daripada perkataan Arab iaitu ‘Arkan’ yang bermaksud rukun-rukun.

Kedudukannya yang terletak berhampiran dengan laut menjadi tempat persinggahan pedagang-pedagang Islam. Pedagang-pedagang Arab yang singgah di Arakan sebahagiannya berkahwin dengan masyarakat tempatan dan kemudiannya menetap di Arakan. Orang pertama yang dikatakan mengembangkan Islam di Arakan adalah Muhammad Ibn Hanifiya.

Ini menyumbang kepada kepadatan penduduk Islam yang tinggi di Arakan. Berdasarkan perkembangan sejarah, orang Rohingya merupakan kacukan daripada pelbagai bangsa termasuklah Arab, Parsi, Afghanistan mahupun dari Bengal dan Chittagong. Jumlah penduduk Rohingya di Rakhine pula dikatakan berjumlah 1.4 juta orang iaitu mewakili separuh daripada jumlah penduduk Rakhine.

Antara isu utama bagi umat Islam Rohingya adalah status mereka sebagai warganegara Myanmar. Ketika zaman pemerintahan British, mereka diklasifikasikan sebagai Indo-Burman. Ketika Myanmar mencapai kemerdekaan pula mereka dianggap sebagai bukan warganegara, padahal orang Rohingya telah mendiami Rakhine sejak ratusan tahun yang lalu. Pendek kata, status orang Rohingya sebagai minoriti yang terasing adalah merupakan sumbangan penjajahan British di Myanmar.

Di Myanmar, terdapat 134 etnik antaranya Karen, Chin dan Mon. Namun, Rohingya tidak diiktiraf sebagai kumpulan dan etnik tersebut. Kehilangan identiti masyarakat Rohingya berlaku apabila mereka melarikan diri ke Bangladesh pada tahun 1942 ketika berlaku perang etnik. Apabila mereka kembali semula ke Myanmar, dasar negara itu telah berubah. Kesannya, mereka tidak lagi diakui sebagai rakyat negara itu. Mereka menjadi pengemis di negara sendiri.

Malah ketika kerajaan Ne Win berkuasa, pihak tentera yang sedang berhadapan dengan pemberontakan komunis dan etnik, menjadikan isu Rohingya sebagai isu yang tidak begitu penting. Nasib malang terus menimpa mereka apabila Undang-Undang Kewarganegaraan Burma (Citizenship Act of Burma) diperkenalkan pada tahun 1982.

Akta ini diluluskan oleh Ne Win yang bertujuan mahu menghapuskan terus etnik Rohingya dari peta Myanmar. Ini menyebabkan Kementerian Luar Myanmar tidak mengiktiraf Rohingya sebagai sebahagian daripada kumpulan etnik di Myanmar.

Berdasarkan fakta-fakta ini, ia jelas menunjukkan masyarakat Rohingya sedang menghadapi krisis identiti yang hebat.

Penindasan dan Kekejaman terhadap umat Islam Rohingya

Pertubuhan Bangsa-Bangsa Bersatu (PBB) menyenaraikan Rohingya sebagai golongan masyarakat yang menerima penindasan paling buruk di dunia. Penduduk Muslim Arakan dibunuh dan dihapuskan secara besar-besaran sejak Burma menceroboh Arakan pada tahun 1784.

Mereka mahu menukar Arakan menjadi wilayah Buddha yang berpengaruh di Myanmar. Bahkan, lebih kurang seramai 1.5 juta Muslim Rohingya dipaksa keluar dari tanah air mereka apabila junta tentera berkuasa sejak tahun 1962. Junta tentera menetapkan peraturan yang ketat kepada perjalanan agama-agama selain Buddha di Myanmar.

Antara operasi yang dianggap paling kejam ke atas masyarakat Rohingya adalah Operasi Naga Min (King Dragon Operation) yang merupakan sebahagian daripada Pelan 20 Tahun Pembasmian Rohingya (The 20-year Rohingya Extermination Plan).

Operasi ini secara umumnya bertujuan menangkap pendatang haram di Myanmar terutamanya dari China, Bangladesh, India dan Nepal. Namun tujuan yang terselindung di sebalik operasi ini adalah ke atas orang Rohingya yang sememangnya tiada pengenalan diri.

Tanggal 6 Februari 1978, operasi ini dimulakan. Orang Rohingya yang menyedari mereka menjadi sasaran bertindak menentang balas. Penentangan balas ini kemudiannya dijadikan alasan oleh pihak kerajaan untuk bertindak lebih kejam ke atas mereka.

Ketika operasi ini berkembang ke Buthidaung dan Maungdaw, beratus-ratus Muslim lelaki dan wanita dihumban ke dalam penjara. Ada yang diseksa dan dibunuh. Kaum wanita pula dirogol. Kekejaman ini menyebabkan sebahagian besar muslim Rohingya lari meninggalkan kediaman masing-masing dan menjadi pelarian.

Tahun 1991 pula menyaksikan kempen pembasmian etnik termasuk orang Rohingya dengan kod nama “Pyi Thaya”. Dalam operasi ini, penyeksaan dan kezaliman ke atas orang Rohingya terus berlanjutan. Mereka ditangkap, dibunuh malah kaum wanitanya dirogol. Tempat tinggal mereka dan masjid-masjid turut dimusnahkan. Malah pada tahun 2001, ratusan masjid dimusnahkan.

Konflik membabitkan orang Rohingya dan Rakhine kembali meletus pada tahun 2012. Khabar yang menyatakan kononnya seorang gadis Rakhine menjadi mangsa rogol dan bunuh oleh pemuda Rohingya menyebabkan penganut Buddha segera membalas dengan membunuh 10 orang penduduk Islam.

Harian Metro bertarikh 28 Julai 2012 menyebut bahawa lebih 1,000 orang terkorban dibunuh oleh puak Rakhine, 3,000 hingga 4,000 cedera, 10,000 hilang dan 115,000 hidup melarat di khemah-khemah penempatan sementara.

Malahan, ratusan sami Buddha telah berkumpul pada awal September 2012 dalam perarakan menyokong tindakan presiden agar orang Rohingya dihantar ke negara lain. Ini menunjukkan betapa dalamnya kebencian masyarakat tempatan terhadap golongan Rohingya termasuk golongan sami. Padahal, sepatutnya merekalah yang seharusnya menunjukkan ‘compassion’ yang tinggi terhadap penganut agama lain.

Umat Islam Rohingya juga berhadapan dengan penindasan daripada sudut keagamaan. Masjid-masjid dan madrasah ditutup secara paksa. Malah ada masjid, madrasah dan sekolah agama yang diarahkan supaya dimusnahkan. Mereka juga dihalang daripada membina masjid baru mahupun membaik pulih masjid sedia ada. Ini menyebabkan banyak masjid seperti ‘hidup segan mati tidak mahu’.

Kanak-kanak Rohingya turut terjejas. Mereka berdepan dengan diskriminasi berhubung pendidikan, penjagaan kesihatan dan perkerjaan. Kanak-kanak yang lahir mesti didaftarkan dengan bayaran yang bertambah mahal sejak tahun 2002. Ini memberi kesan yang besar kepada orang Rohingya lebih-lebih lagi yang tidak mempunyai wang.

Mereka juga menghadapi masalah kebuluran. 60 peratus kanak-kanak Rohingya menderita kurang zat makanan sekaligus mendedahkan mereka kepada wabak penyakit dan menjejaskan pertumbuhan fizikal dan mental mereka.

Diskriminasi ke atas pendidikan kanak-kanak Rohingya menyebabkan ramai kanak-kanak buta huruf terutamanya di kawasan Rakhine Utara. Bahkan, mereka juga dipaksa menjadi buruh untuk melakukan kerja-kerja keras dan berat.

Antara tragedi terbaru yang melanda umat Islam Rohingya adalah pembunuhan 400 orang awam sejak 9 Oktober lalu. Lebih 430 buah kediaman di tiga buah kampung dibakar oleh tentera. Dalam tempoh sama, sebanyak 150 orang wanita termasuk kanak-kanak perempuan berusia 10 tahun dirogol tentera dan polis sempadan yang setakat ini telah membakar sebanyak 3,500 buah rumah. Sekumpulan wanita dan kanak-kanak juga dilaporkan dikurung dan dibakar hidup-hidup di Yay Khae Chaung Kwa Sone. 30,000 orang menjadi pelarian di Rakhine.

Tentera Myanmar juga dilaporkan menggunakan pelancar roket serta melepaskan tembakan daripada helikopter untuk membunuh penduduk Rohingya. Beberapa orang penduduk ditembak ketika cuba melarikan diri. Bahkan ada antara penduduk yang dibakar hidup-hidup atas timbunan rumput kering. Ini jelas menunjukkan pihak tentera memang mahu melakukan genosid iaitu pembunuhan beramai-ramai ke atas etnik Rohingya.

Oleh itu, krisis ini perlu diambil tindakan segera, antaranya:

1. Kerajaan Myanmar harus didesak supaya menamatkan dasarnya yang melaksanakan pengusiran dan diskriminasi ke atas masyarakat Rohingya dengan meminda semula Burma Citizenship Law yang diluluskan pada 1982. Kerajaan Myanmar juga perlu didesak agar mengiktiraf masyarakat Rohingya sebagai warganegara Myanmar berdasarkan bukti-bukti yang ada termasuk faktor sejarah.

2. Rohingya juga wajar diberi perhatian lebih adil oleh masyarakat Islam dunia, khususnya Pertubuhan Persidangan Islam (OIC). Pertubuhan ini tidak harus sekadar “mengutuk” kezaliman yang berlaku malah harus bertindak dengan lebih efektif dan proaktif dalam menangani isu ini. Negara-negara di Asia Tenggara (ASEAN) juga harus membantu menyelesaikan konflik yang berlaku di Myanmar sebagai salah satu anggota ASEAN.

3. Masyarakat antarabangsa juga harus terus memberi sokongan berterusan kepada golongan minoriti ini dan menggesa Myanmar untuk melakukan perubahan dasarnya terhadap golongan Rohingya yang tertindas. Gesaan dan sokongan ini pula harus konsisten dan tidak bermusim agar impaknya lebih besar dan berkesan.

4. Kerajaan Malaysia juga harus memprotes tindakan kekejaman ini dengan cara menggantung sementara urusan dagangan Malaysia-Myanmar dan menutup kedutaan Myanmar di Kuala Lumpur. Kerajaan Malaysia juga harus menghantar pasukan bantuan kemanusiaan dengan mendesak kerajaan Myanmar untuk bekerjasama.

Hadiah Keamanan Nobel yang dianugerahkan kepada Aung San Su Kyii juga harus ditarik balik kerana berdiam diri atas kekejaman dan pembantaian kerajaan Myanmar terhadap umat Islam di Rohingya. Sama-sama kita doakan krisis ini berakhir segera.

Usaid SubkiPenolong Penyelidik Pioneer Research Centre

Nota: Sebarang bantuan kemanusiaan kepada Rohingya, boleh disumbangkan melalui melalui akaun HUMANITARIAN CARE MALAYSIA BERHAD

 Maybank Islamic (5642 5856 0698) Bank Islam (1209-20100-34904) CIMB (8602-135-592)

Maklumkan melalui e-mel, nama beserta bank-in slip kepada account@mycare.org.my atau WA/Telegram ke 019-6551948.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memupuk perpaduan komuniti era COVID-19

Pandemik COVID-19 telah memberi kesan besar kepada masyarakat merangkumi pelbagai aspek kehidupan termasuk ekonomi, sosial, pendidikan dan lain-lain.

Pelaksanaan Perintah Kawalan Pergerakan (PKP) yang dilaksanakan semenjak bulan Mac 2020 merubah gaya hidup masyarakat dengan ketara. Selain kesan kesihatan awam, pekerjaan, pembelajaran anak-anak dan perniagaan juga terkesan. Ada dalam kalangan anggota masyarakat yang kehilangan sumber pendapatan.

Hasil kajian Jabatan Perangkaan Malaysia pada bulan Mac 2020 mendapati lebih daripada dua pertiga (71.4 peratus) responden yang bekerja sendiri mempunyai simpanan yang hanya mencukupi kurang daripada sebulan sahaja.

Sebahagian besar mereka terdiri daripada golongan yang baru memulakan alam kerjaya iaitu 69.7 peratus yang telah bekerja dalam tempoh kurang daripada setahun dan 63.2 peratus yang bekerja dalam tempoh setahun hingga tiga tahun.

Pelbagai pihak tampil untuk menghulurkan bantuan kepada golongan yang terkesan tanpa mengira latar belakang masing-masing. Perkembangan ini menunjukkan betapa masyarakat kita merupakan masyarakat yang prihatin, pemurah dan sentiasa bersedia untuk menghulurkan bantuan kepada golongan yang memerlukan.

Dalam mendepani cabaran berkait COVID-19, pelbagai bentuk sokongan diperlukan sama ada dari sudut material, moral dan lain-lain.

Di peringkat individu dan keluarga, masing-masing boleh berperanan untuk menjaga kebajikan jiran tetangga dan saudara mara terdekat dengan bertanya khabar dan bersikap prihatin terhadap apa yang berlaku dalam lingkungan kenalan masing-masing.

Amalan-amalan yang mungkin nampak kecil namun memberi impak yang besar dalam mengukuhkan hubungan boleh diamalkan seperti saling berbalas buah tangan dengan jiran tetangga.

Begitu juga di peringkat komuniti setempat, inisiatif-inisiatif boleh dimulakan bersesuaian dengan konsep #kitajagakita yang kini kian sebati dalam kalangan rakyat di negara ini.

Dengan pelbagai kemudahan teknologi seperti aplikasi Whatsapp, Facebook, Googleform dan lain-lain, tinjauan boleh dilakukan secara berkala dalam kalangan penduduk setempat untuk mengenal pasti permasalahan-permasalahan yang dihadapi oleh anggota masyarakat dan juga bentuk bantuan yang masing-masing boleh sumbangkan.

Dengan maklumat daripada data besar (big data) yang dikumpulkan, bentuk bantuan yang diperlukan dapat dikenal pasti mengambil kira keperluan masing-masing secara khusus.

Golongan ibu tunggal, anak yatim, warga emas, orang kurang upaya (OKU), belia menganggur dan isi rumah yang hilang sumber pendapatan mestilah diberikan perhatian sewajarnya berdasarkan keperluan mereka.

Oleh yang demikian, bentuk bantuan yang boleh diberikan oleh penduduk setempat dapat dikenal pasti dan dipadankan berdasarkan keperluan. Dengan pendekatan ini, penggunaan sumber dapat dimanfaatkan dengan lebih berkesan manakala pembaziran pula dapat dielakkan.

Selain sumbangan material, sumbangan kepakaran juga boleh diberikan oleh anggota masyarakat mengikut bidang masing-masing. Sebagai contoh, bagi yang mempunyai pengalaman kerjaya atau kemahiran tertentu, mereka boleh memberikan khidmat nasihat kerjaya atau melaksanakan kursus dalam talian secara percuma kepada golongan belia atau graduan yang menganggur.

Dengan kata lain, setiap komuniti mestilah mengambil pendekatan yang kreatif dan praktikal untuk memenuhi keperluan anggota komuniti masing-masing.

Dalam menghulurkan sokongan dan bantuan, komuniti setempat juga boleh bekerjasama dengan agensi-agensi kerajaan atau pun badan bukan kerajaan (NGO).

Bagi yang memerlukan perkhidmatan kaunseling pula, Talian Khas Kaunseling COVID-19 yang diwujudkan melalui Talian Kasih dan Whatsapp Talian Kasih oleh Kementerian Pembangunan Wanita, Keluarga dan Masyarakat serta NGO seperti Pertubuhan Teratak Rahmah Wanita Islam (TERATAI) mestilah dimanfaatkan sebaiknya.

Begitu juga dengan masjid dan rumah ibadat. Insitusi keagamaan berada pada kedudukan yang baik untuk membantu anggota masyarakat berbilang kaum dan agama mendepani krisis jangkitan COVID-19 yang tidak mengenal warna kulit dan kepercayaan. Namun, penyelarasan hendaklah dilakukan supaya sumber yang ada dapat dimanfaatkan sebaiknya.

Rumusannya, dalam mendepani cabaran kelaziman baharu (new normal) yang tidak menentu, pelbagai inisiatif boleh dilaksanakan oleh komuniti setempat.

Pendekatan berorientasikan ‘whole of society approach’ mestilah diambil melalui penggemblengan daya sumber seluruh anggota komuniti untuk meningkatkan kesejahteraan dan memupuk perpaduan dalam masyarakat.

Marilah kita bersama-sama berganding bahu untuk terus saling membantu antara satu sama lain demi memupuk perpaduan komuniti pada era COVID-19.

Badlishah Sham Baharin, Timbalan Presiden IKRAM
Mohammad Abdul Hamid, Perunding Polisi Awam

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tegas tangani jenayah warga asing

Meludah dan melakukan provokasi kepada penguat kuasa yang bertugas adalah sangat keterlaluan, apatah lagi jika pegawai yang bertugas tersebut menjalankan tugasnya dengan penuh baik dan hikmah.

Sesiapa pun sebagai manusia, tentunya ingin dihargai, dihormati dan dilayan dengan sebaiknya dan penuh adab.

Berbeza dengan situasi yang baru-baru ini tular, dua peniaga warga asing sanggup meludah dan melakukan provokasi terhadap penguat kuasa Dewan Bandaraya Kuala Lumpur (DBKL) dalam kejadian di Pusat Bandar Utama, pada Jumaat lalu.

Penguat kuasa DBKL tersebut dilaporkan sedang melakukan pemeriksaan di kawasan kaki lima berhampiran sebuah bank. Dua warga asing tersebut ketika itu sedang berniaga di kawasan larangan. Justeru, pegawai terbabit bertindak menjalankan tugas dengan menyita barangan mereka.

Namun, kedua-dua suspek enggan memberikan kerjasama dan mula melakukan provokasi secara agresif dan menepis tangan anggota penguat kuasa DBKL yang sedang merakam gambar menyebabkan telefon bimbit anggota berkenaan jatuh dan rosak.

Mereka juga turut melemparkan kata-kata kesat dan meludah ke arah muka salah seorang penguat kuasa DBKL itu sebelum mengoyakkan baju sendiri dan menuduh bajunya dikoyakkan oleh pihak penguat kuasa DBKL.

Peguam di Tetuan Akram Hizri Azad & Azmir, Muhammad Akram Datuk Dr Abdul Aziz berkata, kerajaan perlu mempertimbangkan untuk menguatkuasakan tindakan pengusiran dari negara kepada warga asing yang melanggar undang-undang atau terlibat dengan jenayah.

“Sekiranya perkara itu tidak diselia dari awal, ia dikhuatiri akan memberikan implikasi buruk kepada negara dan mungkin kes-kes sebegini tidaklah banyak jika dibandingkan dengan jumlah warga asing yang ada di negara ini,” ujarnya sebagaimana yang dilaporkan Sinar Harian.

Namun menurutnya, ia bukanlah yang pertama dan beliau percaya pihak media juga telah beberapa kali melaporkan kes sebegini.

“Maka tindakan sewajarnya perlu diambil seawal mungkin untuk mengelakkan perkara ini berulang.”

Terdahulu pada 2020, Menteri Dalam Negeri, Datuk Seri Hamzah Zainuddin berkata, Ketua Pengarah Imigresen boleh menggunakan perundangan sedia ada untuk mengambil tindakan terhadap mana-mana warga asing yang ‘tidak dikehendaki’ di Malaysia.

“Tindakan itu selari Seksyen 9 Akta Imigresen 1959/63 yang memperuntukkan tindakan sewajarnya boleh diambil terhadap mana-mana majikan atau warga asing sekiranya didapati melakukan kesalahan bertentangan dengan perundangan sedia ada. Ini termasuk tindakan mengusir mereka pulang ke negara asal.”

Sejak tahun lalu, DBKL meneruskan lagi tindakan penguatkuasaan terhadap peniaga warga asing di sekitar Kuala Lumpur.

Tindakan ini akan diteruskan dari masa ke semasa mengikut bidang kuasa dan peruntukan undang-undang serta SOP DBKL.

Menerusi pemantauan dan tindakan susulan terhadap peniaga yang beroperasi di beberapa kawasan di Kuala Lumpur, DBKL telah membuat tindakan penguatkuasaan terhadap aktiviti perniagaan yang dikendalikan oleh warga negara asing.

Berikutan itu, pemantauan dan tindakan penguatkuasaan akan diteruskan dari semasa ke semasa. Warga kota yang ingin membuat sebarang aduan boleh menyalurkan kepada DBKL secara dalam talian seperti pautan yang telah disediakan: https://adukl.dbkl.gov.my.

Justeru, menerusi portal DBKL sebagaimana memetik katanya, bagi memastikan keselesaan dan keselamatan pengguna di bandar raya Kuala Lumpur, DBKL sentiasa melakukan pemantauan secara berterusan.

Pihak kerajaan perlu memandang serius insiden yang terjadi ini, apalagi ia berlaku ketika penguat kuasa tersebut sedang menjalankan tugas mereka. Selain itu, saranan mengusir warga asing yang melanggar undang-undang atau terlibat dengan jenayah perlulah dilaksanakan dengan serius.

Jika tidak, boleh jadi pelbagai lagi perkara yang tidak diingini akan terjadi di negara ini hingga boleh mencemarkan imej negara walaupun keselamatan awam semakin baik dengan penurunan kes jenayah 21.4 peratus, menurut statistik jenayah Malaysia pada 2020 berbanding 2019 oleh Jabatan Perangkaan Malaysia.

Pada tahun 2019 lalu, Kementerian Dalam Negeri (KDN) telah melaporkan sejumlah 42,451 kes jenayah melibatkan warga asing direkodkan dari tahun 2016 hingga Ogos 2019.

Kementerian itu menyebut, daripada jumlah berkenaan, antara kes jenayah yang dicatatkan ialah curi dengan 12,647 kes, diikuti pecah rumah dan curi (11,862 kes) dan curi motosikal (4,822 kes).

Dengan usaha gigih dan berterusan pihak Polis Diraja Malaysia, statistik jenayah indeks secara keseluruhan yang melibatkan warga asing menunjukkan penurunan iaitu dari 13,110 kes pada tahun 2016 kepada 11,441 kes pada tahun 2017 dan 10,751 pada tahun 2018.

Maka, bagi mengelakkan angka-angka jenayah dalam kalangan warga asing yang ada di negara ini terus melonjak dan meningkat, pihak kerajaan Keluarga Malaysia sewajarnya mengenakan tindakan yang tegas kepada mereka.

Ia penting bagi menyelamatkan sistem sosial khususnya kesejahteraan dan ketenteraman rakyat serta keselamatan awam di negara ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Prof. Dr. Ali Hassan antara 25 penyelidik Malaysia diiktiraf dunia

Beliau yang juga Ahli Jawatankuasa Pusat (JKP) Pertubuhan IKRAM Malaysia (IKRAM) merupakan antara 25 penyelidik Malaysia diiktiraf di peringkat antarabangsa atas usaha menerbitkan artikel berimpak tinggi dan paling banyak dijadikan rujukan penyelidik di seluruh dunia.

Dr. Mohd. Ali yang berkepakaran dalam kejuruteraan bioproses, bioteknologi alam sekitar, pengurusan dan pengunaan sisa pepejal, telah menerima anugerah oleh Clarivate Analytics dalam kategori ‘Economic Impact Researcher’ yang disampaikan Menteri Pendidikan Tinggi, Datuk Seri Idris Jusoh.

Malaysia’s Research Star Award 2017 adalah majlis anjuran bersama Kementerian Pengajian Tinggi, Clarivate Analytics dan Elsevier yang melibatkan bidang kejuruteraan, sains pertanian, sains bahan, sains perubatan, kimia, sains sosial dan ekologi.

Dilahirkan di Sungai Petani, Kedah pada 3 April 1958, melanjut pelajaran ke University of Leed, UK dan lulus Sarjana Muda Sains (Kejuruteraan Kimia) pada 1980 dan Sarjana Sains (Kejuruteraan Makanan) daripada universiti sama pada 1982.

Beliau seterusnya memperolehi Sarjana Falsafah (Kejuruteraan Kimia), University of Birmingham, UK pada 1990 dan Doktor Falsafah daripada Okoyama University, Jepun pada 1997 dalam Bioteknologi Persekitaran.

Memulakan kerjaya sebagai pensyarah di UPM pada 1982 di Fakulti Sains dan Teknologi Makanan, beliau pernah menjawat jawatan Ketua Jabatan Bioteknologi pada 2001 sehinggalah dilantik Profesor pada 2002, Timbalan Dekan pada 2003 dan 2004 serta Dekan Fakulti Bioteknologi dan Sains Biomolekul pada 2007.

Menurut laman web ResearchSEA, Dr. Mohd Ali pernah menerima Anugerah Khidmat Cemerlang oleh UPM selama 10 tahun berturut-turut pada 1996 hingga 2005. Terkini, beliau telah menerima Anugerah Tokoh Pekerja dalam Majlis Gemilang Putra & Sambutan Hari Pekerja 2017 pada 24 Mei lalu.

Antara kejayaan beliau ialah pernah mencipta proses pengeringan kelapa melalui semburan yang pernah mendapat liputan luas media pada 1984. Beliau yang telah menghasilkan lebih 287 kertas ilmiah turut menerima pelbagai anugerah dan dipilih sebagai felo Akademi Sains Malaysia dan ahli Majlis Profesor Negara dalam kluster Sumber Asli dan Alam Sekitar.

Beliau pernah memenangi pingat perak dalam pertandingan berprestij International Invention Competition di Geneva, Switzerland pada April 2001, pingat perak dalam International Invention & Design Competition (ITEX) 2000 di Kuala Lumpur dan pingat emas  dalam Research & Innovation Competition UPM pada 2003.

Semoga kejayaan sebagai saintis dan penyelidik cemerlang dalam Malaysia’s Research Star Award 2017 ini memberikan inspirasi kepada semua dan melonjakkan lagi sumbangan beliau untuk manfaat masyarakat Malaysia dan antarabangsa, insya-Allah.

Sumber: ResearchSEA | Astro Awani | UPM


Free Market: Sambutan memberangsangkan, barang percuma licin

Walaupun begitu tambahnya, pihaknya menghulurkan sumbangan tambahan sebanyak 60 set untuk diedarkan kepada keluarga yang memerlukan apabila kupon-kupon barangan asasi telah habis dalam pasar percuma anjuran bersama Wanita IKRAM Kuantan, Wanita IKRAM Pahang dan i-Bantu Pahang.

Inisiatif pasar percuma ini merupakan program yang julung kali diadakan oleh pihak pengabnjur atas keprihatinan dengan krisis kos hidup yang melanda rakyat dalam usaha mendekati kesusahan masyarakat dan menghulurkan bantuan.

“Uniknya program free market adalah ianya bukan sekadar bertujuan meringankan beban kewangan malahan ianya mempunyai dua lagi objektif utama iaitu untuk menangani krisis akhlak dan adab serta krisis pembaziran,” jelas Anis Liyana.

Pengunjung diberikan taklimat tentang adab-adab yang perlu dipatuhi sepanjang program free market contohnya senyum, minta dengan sopan, ambil yang perlu, ingat orang lain dan ucapkan terima kasih selepas ambil barang.

“Dengan adanya program free market, adalah diharapkan barangan yang terpakai dan masih elok masih dapat dimanfaatkan oleh mereka yang lain dan tidak dibuang begitu sahaja,” ujarnya.

Bertempat di Sekolah Al-Amin Paya Besar, Kampung Chendering, sebanyak 15 booth telah didirikan hasil kerjasama kumpulan-kumpulan usrah Wanita IKRAM Kuantan, Muslimah Kota SAS, Pahang Babywearer dan individu persendirian yang lain.

“Antara booth yang ada pada hari itu adalah nasi lemak, aiskrim, alat tulis, sayuran, buah-buahan, roti dan telur, beras, tepung dan gula, minyak, tudung, pakaian wanita dan kanak-kanak serta buku-buku,” tambah Anis Liyana lagi.

Dengan respons pengunjung adalah memberansangkan, ramai yang teruja dan berterima kasih atas peluang mendapatkan barangan baru dan juga terpakai tanpa menggunakan wang yang sedikit sebanyak meringankan beban kewangan mereka.

Serentak dengan program free market, program Sentuhan Selamat anjuran Mothers Against Pornography (MAP) Pahang telah berjalan bagi membela dan mendidik kanak-kanak tentang peri penting mengenali dan menjaga anggota badan masing-masing daripada sentuhan tidak selamat oleh mereka yang berniat jahat.

Kanak-kanak pada usia sekolah rendah diberikan penerangan dan demonstrasi tentang apa yang perlu dilakukan sekiranya mereka berdepan dengan situasi-situasi cemas yang melibatkan sentuhan tidak selamat.

Menurut Anis, pihak penganjur kini lebih jelas dengan kesusahan masyarakat dan besar harapan mereka untuk menganjurkan lebih banyak program-program seperti ini agar dapat menghidupkan slogan “Erti Hidup Pada Memberi” seperti yang telah ditunjukkan oleh baginda Rasulullah SAW yang sentiasa memberi tanpa mengenal erti jemu.

“Semoga cita-cita kami untuk menjadikan Malaysia sebagai sebuah negara rahmah dengan rakyatnya hidup dalam suasana harmoni dan saling membantu akan menjadi kenyataan,” harapan beliau.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bajet 2018: Negara perlu penyelesaian jangka panjang

Seperti yang disangkakan oleh ramai pihak, terdapat banyak elemen yang berbentuk populis seperti bonus kepada kakitangan awam, pemotongan cukai pendapatan sebanyak 2 peratus kepada golongan berpendapatan antara RM20,000 dan RM70,000 setahun, bantuan kepada sektor pertanian yang menguntungkan petani, nelayan dan lain-lain, dan kelonggaran kepada peminjam daripada PTPTN.

Semua yang mendapat bantuan di atas adalah merupakan kumpulan pengundi yang agak ramai yang bakal menentukan keputusan PRU ke-14 akan datang.

Namun ada juga aspek lain yang walaupun juga seperti yang disangkakan, namun pada yang sama agak mengecewakan. Ini adalah berkaitan defisit perbelanjaan iaitu sebanyak 2.8% berbanding GDP dengan jumlah RM39.8 bilion.

Walaupun defisit ini lebih kecil berbanding tahun lepas, namun ia juga bermakna kerajaan sudah 20 tahun berturut-turut berbelanja lebih daripada pendapatan dan ini bermakna hutang terkumpul kerajaan akan meningkat lagi melebihi RM700 billion.

Hutang kerajaan di atas tidak mengambil kira tanggungan kontingensi seperti jaminan kerajaan kepada hutang badan-badan milik kerajaan seperti syarikat ECRL, 1MDB, MRT, FELDA dan lain-lain. Jika dikira semua di atas, jumlah liabiliti kerajaan agak besar kerana ECRL sahaja berhutang dengan EXIM Bank China sebanyak RM55 billion.

Bayaran hutang kerajaan termasuk bunga (debt servicing) adalah dijangka berjumlah RM30.8 billion untuk tahun 2018. Itu adalah jumlah yang agak besar juga. Yang lebih menyedihkan, sebahagian besar adalah dalam bentuk tidak patuh syariah.

Ini juga bermakna sebahagian besar dari kutipan dari poket rakyat seperti dari GST, cukai pendapatan dan lain-lain akan digunakan semata-mata untuk memberi keuntungan kepada sektor perbankan dan kewangan yang memberi hutang kepada pihak kerajaan. Sebenarnya masyarakat Islam bertanggungjawab menyuarakan ketidaksetujuan mereka kepada perkara ini.

Mungkin pada tahun akan datang peratus hutang patuh syariah akan bertambah. Namun hutang adalah tetap hutang dan beban ke atas rakyat untuk membantu kerajaan membayarnya nanti adalah sama sahaja dari aspek keperitannya.

Kerajaan harus sedar bahawa strategi berhutang baik secara langsung mahupun melalui perbadanan miliknya adalah satu satu strategi yang bukan diajar oleh Rasulullah SAW. Ianya diajar oleh pakar ekonomi barat yang dididik dengan sikap bahawa sistem Riba bukan sesuatu yang keji dan amalan berhutang adalah perkara yang normal.

Sebab itulah kerajaan mengambil enteng keadaan hutang terkumpulnya yang akan mencecah RM1 trilion dalam beberapa tahun lagi sedangkan ulama-ulama Islam sudah lama menyatakan bahawa hutang perlu selesaikan sepenuhnya secepat mungkin, tanpa mengira sama ada ianya hutang peribadi atau hutang syarikat atau kerajaan.

Sudah sampai masa bagi pemimpin negara menyedari bahawa strategi di atas akhirnya akan menyusahkan rakyat dalam jangka panjang seperti yang telah terbukti di negara lain yang beramal dengan strategi yang sama.

Sebagai contoh, kerajaan negara Jepun sekarang dalam keadaan tenat dengan hutang sebanyak hampir 240% berbanding KDNK sehinggakan ramai ahli ekonomi menyatakan bahawa cukai GST nya (dipanggil consumption tax di Jepun) perlu dinaikkan ke tahap 15 peratus untuk kerajaan Jepun mampu menjelaskan semua hutangnya di masa hadapan.

Sementara itu, jumlah hutang kerajaan Jepun sentiasa meningkat dengan cepat. Keadaan yang sama juga berlaku di Amerika Syarikat di mana hutangnya sudah mencecah USD20 trillion.

Adakah kita mahu keadaan hutang kita dalam nasib yang sama sebelum menyedari bahawa strategi kerajaan berbelanja lebih daripada kemampuan ini adalah sebenarnya satu kesilapan besar dalam jangka panjang?

Akhir sekali, rakyat Malaysia juga harus dididik supaya menyedari bahawa sistem ekonomi yang berdasarkan kepada industri hutang adalah sistem yang salah yang bertentangan dengan ajaran Islam.

Sistem di mana sektor perbankan mencipta wang setiap kali hutang dikeluarkan kepada pelanggan sama ada dari sektor kerajaan, swasta atau isi-rumah akan menyebabkan nilai matawang semakin jatuh sekaligus menyebabkan harga rumah melambung dan kos sara hidup sentiasa meningkat. Di samping itu, masalah ekonomi negara termasuk masalah pengangguran anak muda dan graduan akan terus bertambah teruk.

Sudah sampai masa kerajaan dan rakyat Malaysia berusaha melaksanakan sistem ekonomi yang benar-benar menepati ajaran Islam yang syumul dan sempurna demi kesejahteraan generasi akan datang di dunia dan akhirat.

Tetapi prasyarat kepada wujudnya sistem itu adalah wujudnya nilai Islam yang kuat dalam sanubari setiap ahli masyarakat serta pandangan hidup (worldview) yang betul-betul berdasarkan ajaran Islam yang sebenar.

Prof Mohd Nazari Ismail, PhD.Ketua Biro Penyelidikan IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Karnival IKRAM Kuala Lumpur Sabtu ini

“Karnival IKRAM Kuala Lumpur 2019 akan berlangsung pada Sabtu, 16 November ini di AEON MALL AU2, Setiawangsa bermula jam 10.30 pagi,” kata Pengarah Karnival, En Madhadzir Hassan dalam rancangan Assalamualaikum di TV Al-Hijrah semalam.

Menurutnya, pelbagai persembahan, aktiviti dan pameran menarik disediakan untuk para pengunjung yang hadir ke karnival yang bertemakan ‘Keluarga Bahagia, Kuala Lumpur Sejahtera’ ini.

Antara aktiviti-aktiviti tersebut adalah persembahan kumpulan Saff One, The Prophecies dan Soutul Muallimin, bengkel melukis dan mewarna kartun, Bicara Wanita Rahmah bersama Prof Datuk Dr Harlina Halizah Siraj, Teater Silat Tempur Hidayat KL, persembahan muzik gamelan, saringan kesihatan percuma dan booth ‘Kenali Ubat Anda’.

“Biasanya setiap tahun, IKRAM akan mengadakan Perhimpunan Tahunan IKRAM untuk ahli-ahli di seluruh negara di peringkat pusat,” kata Yang Dipertua IKRAM Setiawangsa, Ustaz Zainal Abidin Abd Rahim.

Namun kelainan pada tahun ini menurutnya, setiap negeri diberikan tanggungjawab melaksanakan sambutan 10 tahun IKRAM.

“Jadi, kami mengambil keputusan mengadakan karnival dan dalam masa yang sama kami boleh menyantuni ahli-ahli serta memperkenalkan IKRAM di peringkat kawasan dan negeri.”

Beliau berkata, dalam masa yang sama, IKRAM mengambil peluang menyantuni masyarakat dengan aktiviti-aktiviti yang diadakan secara percuma.

Melalui aktiviti-aktiviti yang dilaksanakan, beliau berharap agar Islam itu dipandang dengan konteks yang lebih luas seperti menjaga kebajikan keluarga, anak-anak untuk mencapai matlamat menjadikan Malaysia Negara Rahmah yang baik dan bandar raya yang sejahtera.


Bantuan Persekolahan: Lebih 1,300 Dapat Manfaat

SERI KEMBANGAN – Bantuan barangan persekolahan melalui kempen Back2School anjuran Yayasan Ikram Malaysia telah memanfaatkan lebih 1,322 orang pelajar di seluruh negara pada tahun 2022.

“Rata-rata ibu bapa penerima menanggung beban kewangan tinggi untuk menyara pendidikan sekolah anak-anak yang mana kebanyakannya terdiri daripada keluarga berpendapatan rendah, anak-anak yatim dan ibu tunggal,” kata Ketua Pegawai Eksekutif Yayasan Ikram Malaysia, Hj Kamsani Nasir.

Kempen Back2School yang dijalankan oleh Yayasan Ikram Malaysia adalah untuk meringankan beban golongan kurang berkemampuan seperti mereka.

Menurutnya, kempen Back2School merupakan program yang telah dijalankan selama beberapa tahun secara konsisten termasuk ketika pandemik Covid-19.

“Ramai keluarga telah mendapat manfaat daripada projek ini. Mereka menzahirkan kesyukuran dan mengucapkan terima kasih atas keprihatinan semua pihak yang  menjayakan kempen B2S ini.”

“Sedikit sebanyak, ia memberikan kelegaan dan mengurangkan beban dalam menyediakan persiapan sekolah anak-anak,” ujarnya.

Tambah Kamsani, pelbagai pihak telah bergabung tenaga untuk menjayakan kempen ini termasuk jabatan kerajaan, pertubuhan bukan kerajaan (NGO), pasar raya terkemuka, masjid, surau dan persatuan penduduk.

Antara bentuk bantuan adalah pemberian baucar yang mana penerima boleh menebusnya di pasar raya berdekatan kawasan perumahan mereka. Sebahagian penerima dibawa ke kedai barangan sekolah untuk dibelikan keperluan persekolahan dan juga keperluan harian.

“Bantuan yang berupa wang saku dan kelengkapan pelitup muka juga antara yang diberikan. Menariknya, perkhidmatan gunting rambut percuma juga pernah ditawarkan di Taman Seri Medan, Sijangkang, Selangor,” jelas beliau.

Oleh itu, Kamsani mengajak penyumbang budiman untuk membantu pelajar yang memerlukan pada sesi persekolahan kali ini melalui Tabung Kempen Back2School.

Sumbangan untuk Kempen Back2School boleh disalurkan melalui pautan http://billplz.com/pendidikan atau akaun Yayasan Ikram Malaysia (Maybank 562142404402) dengan rujukan ‘Pendidikan’.

Semoga bantuan ini dapat berikan sokongan kepada keluarga kurang berkemampuan atau masyarakat terpinggir untuk memperoleh peluang menikmati alam persekolahan seperti kanak-kanak lain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mencari agama tersalah pintu

Begitulah yang diceritakan oleh seorang yang terlibat dalam rehabilitasi untuk memulihkan golongan yang terlibat dalam kes keganasan (terrorism). Dalam konteks agama Islam, kebanyakan mereka yang terlibat ialah orang yang baik, ingin berjuang untuk menegakkan agamanya, ingin membela dan berbakti kepada agamanya, ingin menggapai syurga Allah dengan mati syahid.

Ada antaranya terlibat kerana terpangaruh dengan jihad fi sabilillah (di jalan Allah) bagi membantu umat Islam yang ditindas di negara luar terutamanya Syria. Ada pula yang terpengaruh dengan peribadi pejuang seperti Saddam Hussien, Osama bin Laden, Abu Bakar al-Bahgdadi dan sebagainya. Mereka menjadikan tokoh-tokoh ini sebagai tokoh pejuang Islam yang sebenar.

Ada juga terlibat kerana telah melakukan dosa pada masa lampau, maka menyokong dan terlibat dengan usaha-usaha perjuangan Islam ini akan mendekatkan diri mereka kepada Tuhan, mendapat pengampunan dan dapat membalas semula kesalahan mereka pada masa lampau dengan kebaikan yang dibuat dengan mengikuti kelompok pejuang ekstremis ini.

Tidak kurang juga mereka yang terpengaruh dan terlibat adalah mereka yang ‘mengahwini’ pejuangan pembelaan umat Islam dan agama Islam daripada Timur Tengah ini. Mereka ingin mengikut suami mereka yang ada dikahwini melalui media sosial. Mereka sanggup meninggalkan ibu bapa demi bertemu dan berjuang bersama suami mereka.

Ada juga yang terlibat kerana terpengaruh dengan personaliti-personaliti terhampir mereka seperti guru, pensyarah, ustaz dan pemimpin kumpulan yang mereka sanjungi.

Mereka ini sebenarnya ingin mendekatkan diri kepada Allah, berbakti kepada agama tetapi mereka tersalah pintu yang mereka ketuk dan masuki. Mereka memasuki pintu yang di dalamnya adalah mereka yang berjuang tanpa mengetahui hakikat sebenar perjuangan, tanpa mengenal Islam sebenar yang rahmah.

Berdasarkan kajian yang dilakukan dan dibentangkan oleh beberapa ahli panel daripada UKM, UIAM dan SEARCCT (Southeast Asia Regional Centre for Counter-Terrorism), masyarakat umum yang mencari agama ini terpengaruh dengan lautan propaganda pihak ekstremis ini di media sosial.

Mereka menghujani media sosial dengan video yang hebat, grafik yang memikat. Mereka juga mempunyai progranda dan naratif yang sangat mengesani dan menyentuh hati orang ramai, sehingga ada yang sanggup berkahwin dan sanggup mati demi membela agama yang tercinta ini.

Bagaimana pula dengan gaya naratif yang memukau untuk menarik mereka ini ke arah yang benar? Mungkin ada dan banyak tapi belum cukup memukau. Mengapa Islam yang sebenar dan rahmah ini tidak memukau mereka? Kerana naratif yang kita bawa mungkin naratif yang biasa, grafik yang sendu dan tidak memikat, juga mungkin kempen yang kita lakukan belum mencukupi.

Oleh kerana ini, SEARCCT ingin bergabung dan  menjalinkan kerjasama dengan pertubuhan-pertubuhan masyarakat madani (CSO) agar dapat menyebarluaskan kempen bahaya ekstremis ini kepada individu, keluarga dan masyarakat umumnya.

Kempen ini juga digembleng supaya lebih banyak bahan-bahan berkualiti dan  menarik yang boleh diletakkan dalam media sosial dan dipromosikan secara strategik agar masyarakat mendapat maklumat yang meluas tentang kegiatan ekstremis ini dan juga dapat maklumat lebih banyak berkaitan Islam yang sebenar.

Semoga CSO di Malaysia ini khususnya, tampil memperbanyakkan lagi program-program yang menarik dengan grafik, video, teks dan naratif-naratif yang boleh memujuk jiwa pencari agama ini ke jalan yang benar.

Usaha ini perlu agar ketika mencari sesuatu yang kosong di hati mereka, rujukan yang tampil di muka depan Google adalah kandungan-kandungan yang dipersembahkan oleh CSO yang membawa Islam yang murni dan sebenar.


Flotila Gaza: Kepada Allah kami berserah

“Dan jika kalian ditimpa kesulitan di lautan, terlupakanlah segala yang disembah, kecuali hanya Dia (Allah) saja. Ketika Allah menyelamatkan mereka ke daratan, kalian berpaling (daripada keimanan, keikhlasan, dan amal soleh). Dan manusia sungguh kufur (terhadap nikmat Allah).”

Semoga aku tidak tergolong dlm golongan yang lupa pada Tuhan.

Setiap orang ada ketakutan tersendiri dan aku takut pada lautan, sungai dan air terjun.

Pengalaman mati hidup semula di Sungai Sedim amat memberi impak yang besar dalam hidup aku.

Entah kenapa walaupun aku sangat takut pada lautan, tapi apabila berkait dengan perjuangan Palestin, aku tidak lagi gentar walaupun risikonya lebih tinggi.

Atas sebab itu aku memberanikan diri ‘meng-offer diri’ untuk menjadi sebahagian dari ahli misi Flotila ke Gaza anjuran Freedom Flotilla Coalition (FFC) ini.

Kapal Al-Awda kecil, tidaklah besar dan merupakan kapal veteran sejak 1963 yang digunakan oleh nelayan perairan Norway untuk mencari rezeki di laut dalam. Kaarstein, disebut ‘Ka-stain’, nama asal Al-Awda.

Rakan aktivis dari Norway membeli kapal tersebut dan mengubah suai beberapa nadi penting dan bahagian kapal untuk pelayaran kali ini. Mana tahu, kapal ini dapat diserahkan dan digunakan pula oleh para nelayan di Gaza nanti.

Hari pertama melihat kapal secara depan mata agak gusar, dan kami lebih risau dengan kondisi kapal bila mana kami baru sahaja memulakan pelayaran, coolant (penyejuk) untuk enjin mengalami sedikit masalah dan pintu enjin terpaksa dibuka sepanjang pelayaran.

Bayangkan, dek bawah kapal dan kawasan tidur yang kecil berbau diesel dan panas seperti sauna. Sauna bau diesel beb.

Ini adalah sebahagian daripada ujian. Dan semasa di perairan Almeria, Sepanyol, kapal al-Awda terpaksa dihentikan sementara untuk David, jurutera enjin untuk memeriksa enjin sekali lagi.

Laut ketika itu tidak kuat bergelora, mengikut skala-2 WMO Sea State Code, ia masih dikira sebagai ‘smooth’. Cuak juga, tapi krew dan kapten Herman tampak relaks, so kami buat relaks jugaklah.

Selesai hari pertama dan kedua memasuki hari ketiga, iaitu selepas kami makan malam, langit kelihatan gelap dan krew menjangkakan ombak akan tinggi sedikit.

Sebaik sahaja kami mengemas dapur, tiba-tiba ombak mula tinggi! Kami terpaksa duduk di katil sahaja kerana risiko jatuh dan terhentak di kepala dan anggota badan yang lain amat tinggi.

Tiba-tiba, air mula masuk ke kawasan dek bawah! Krew menasihati kami agar semua duduk di dek bawah kerana sangat bahaya untuk berada di dek atas!

Jujur, kami menjangkakan hanya untuk beberapa jam sahaja badai ini melanda, tetapi berlarutan sehingga hari kelima waktu malam! Dua hari non-stop!

Ketika ombak setinggi 4 meter, aku hanya mampu berdoa dan menatap gambar isteri, Syifa’ dan anak-anakku Wafaa, Yumna dan Amal di skrin telefon.

Aku berdoa agar diberikan peluang untuk berbakti kepada mereka dan kedua ibu bapa aku lagi selepas ini.

Pada waktu ini, kapal kami sahaja yang berada di tengah lautan bergelora. Tidak kelihatan langsung daratan dan kapal-kapal lain. Gelap. Hanya ahli misi di atas kapal Al-Awda.

Beberapa ahli misi muntah-muntah, David engineer kapal kami terhentak kakinya di enjin, aku pula terhantuk beberapa kali pada kayu katil.

Hanya Allah tempat kami berserah, agar lautan menjadi ‘rakan’ dalam pelayaran kami.

Hari kelima malam, Alhamdulillah, Allah memberikan kami harapan tatkala melihat daratan kepulauan Sardinia dan kami selamat tiba di Pelabuhan Cagliari, Itali tepat jam 12.32 tengah malam waktu tempatan.

Air mata syukur bercucuran selepas lima hari pelayaran yang amat mencabar, menduga fizikal dan juga mental.

Bersyukur atas doa dan sokongan rakan-rakan semua, aku tidak muntah dan berada dalam keadaan sihat tanpa sebarang kecederaan serius.

Bagaimana agaknya pelarian Syria dan Afrika merentasi lautan untuk menyelamatkan diri daripada rejim zalim dengan bot-bot kecil mereka yang dibayar begitu mahal?

Bagaimana agaknya para nelayan Palestin yang tidak dibenarkan berlayar dengan bebas seperti kami?

Bagaimana agaknya perasaan dikekang kehidupan seharian oleh askar zionis Israel, hanya kerana mencari rezeki di perairan untuk menyara kehidupan?

Jika ditanya, sanggup lagikah aku untuk melalui pelayaran seperti ini dengan kesusahan sebegini? Sudah semestinya sanggup dan akan menyertai lagi jika diberikan ruang pada masa hadapan.

Aiman Khairul Azzam Ahli Misi #FlotilakeGaza #FreedomFlotillaCardiz, Sepanyol – Cagliari, Itali27 Jun – 2 Julai 2018

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ziarah hospital erat mahabbah

Program Ngabas Mahabbah Hospital Bintulu 2016 anjuran i-Bantu IKRAM Bintulu telah berlangsung pada 27 Mac lalu yang disertai 32 orang sukarelawan termasuklah anggota Persatuan Ibu Tunggal Bintulu dan ahli kenamaan (gambar utama).

Melalui ziarah ini, ia dapat mendekati dan memahami permasalahan masyarakat setempat di samping menerima maklum balas yang sangat menggalakkan baik daripada pihak hospital sendiri serta sukarelawan yang pertama kali bersama-sama menyertai program ini.

Ziarah di Hospital Sultan Abdul Halim, Sungai Petani dan Hospital Pulau Pinang

Pada hari yang sama, Hidayah Centre Pulau Pinang (HCPP) juga tidak melepaskan peluang untuk mengadakan program Lawatan Hospital di Hospital Pulau Pinang di mana majoriti sukarelawan adalah yang baru pertama kali menyertai program ini. Hadiah permainan untuk kanak-kanak turut disumbangkan sukarelawan.

Pada 23 Mac 2016, program Ziarah Hospital Segamat turut diadakan anjuran IKRAM Segamat dengan kerjasama Hospital Segamat, Persatuan Juruteknik Komputer Sekolah-Sekolah Daerah Segamat dan Badan Dakwah dan Rohani Sekolah Menengah Kebangsaan Sri Kenangan.

Bertemakan ‘Kasih Disemai Ukhuwwah Terjalin’, seramai 65 sukarelawan telah menggunakan peluang ini untuk memberi khidmat kepada hampir 200 pesakit dengan menyerahkan cenderahati, bertanya khabar, mendoakan kesejahteraan, memberikan kata-kata semangat dan memberikan sedikit garis panduan tentang tatacara solat semasa sakit.

Pada Sabtu, 19 Mac 2016 pula, Wanita IKRAM Sungai Petani telah mengadakan program ziarah ke Hospital Sultan Abdul Halim yang disertai kira-kira 12 sukarelawan. Ziarah ini diadakan secara bulanan oleh Wanita IKRAM Sungai Petani bagi mendekati masyarakat.

Foto:Ngabas Mahabbah Hospital Bintulu: http://bit.ly/25IcIFALawatan Hospital Pulau Pinang: https://goo.gl/l7YrjHZiarah Hospital Segamat: http://bit.ly/1RVBIltZiarah Hospital Sungai Petani: http://bit.ly/1qrf63g


Masjid Kita Kurang Mesra Kanak-kanak?

Bayangkan imam masjid mengetuai solat sambil mendukung anak. Bayangkan pula apabila imam berhenti sejenak sambil seluruh jemaah menunggu anak kecil turun dari menunggang imam di belakang.

Kemudian, bayangkan tindakan imam mempercepatkan bacaan solat kerana terdengar teriakan anak menangis supaya si ibu dapat segera mententeramkannya.

Demikian teladan yang ditinggalkan Nabi Muhammad SAW ketika memimpin solat semasa adanya kehadiran kanak-kanak. Hakikat ini diketahui melalui hadis-hadis yang telah disampaikan bagi rujukan dan panduan umatnya.

Daripada Abu Qatadah al-Ansari r.a. beliau berkata: “Sesungguhnya Rasulullah SAW pernah menunaikan solat dalam keadaan baginda memikul/mendukung Umamah binti Zainab binti Rasulullah SAW, dan dia merupakan anak kepada Abu al-‘Ash bin Rabi’ah bin ‘Abd Syams. Apabila baginda sujud, baginda meletakkannya, dan apabila baginda berdiri, baginda mendukungnya.” (HR Bukhari, No. 516)

Daripada Abdullah bin Syaddad r.a, daripada ayahnya berkata: “Rasulullah SAW keluar untuk (solat jemaah) bersama kami pada salah satu solat di waktu petang (zuhur atau asar), dan baginda sedang mendukung (cucunya) Hasan atau Hussain r.a.

Rasulullah SAW bergerak ke hadapan (untuk menjadi imam) dan meletakkan cucunya, kemudian baginda mengangkat takbir untuk solat, lalu mendirikan solat. Baginda sujud di tengah-tengah solatnya dengan sujud yang sangat panjang.”

Syaddad r.a. berkata: “Aku pun mengangkat kepalaku, dan aku melihat kanak-kanak tadi berada di atas belakang Rasulullah SAW ketika baginda sedang sujud. Aku pun kembali sujud. Apabila Rasulullah SAW selesai mendirikan solat, para jemaah bertanya, “Ya Rasulullah! Sesungguhnya engkau telah sujud di tengah-tengah solatmu dengan sujud yang panjang. Kami menyangka sesuatu telah berlaku, atau wahyu telah dihantar kepadamu.”

Rasulullah SAW menjawab, “Semua itu tidak berlaku. Sebaliknya cucuku ini sedang menunggang di belakangku. Aku tidak suka untuk segera (bangkit) sehingga dia telah selesai menunaikan hajatnya.” (HR Nasa’i, No. 1141, Sahih)

Dalam hadis yang lain, daripada Abdullah bin Abi Qatadah, ayahnya berkata bahawa Nabi SAW bersabda:

“Ketika aku sedang solat, aku ingin memanjangkan solat. Lalu aku mendengar tangisan seorang kanak-kanak hingga menyebabkan aku memendekkan solatku kerana bimbang akan menyusahkan ibu kepada kanak-kanak tersebut.” (HR Bukhari, No. 868)

Jelas sekali, baginda telah meninggalkan isyarat bahawa masjid dengan fungsinya sebagai tempat pembangunan umat Islam juga harus selari mewujudkan persekitaran yang mesra untuk kanak-kanak, para ibu serta komuniti dalam lingkungannya.

Kanak-kanak ini yang akan tumbuh besar menggantikan orang dewasa di kedudukan yang dipegangnya sekarang. Sedari  awal mereka didekatkan dengan masjid, harapan lebih cerah untuk melihat mereka membesar sebagai orang yang cinta dan taat pada agama, mencintai ilmu, tinggi adab dan mementingkan pembangunan umat.

Dr Syeikh Abdullah Nasih Ulwan dalam kitabnya Tarbiyatul Aulad Fil Islam (Pendidikan Anak Dalam Islam) telah menggariskan tiga insititusi penting untuk pembangunan kanak-kanak iaitu rumah, masjid dan sekolah.

Menurutnya, rumah adalah tempat menyemai adab, akhlak dan membangunkan fizikal anak-anak, sekolah pula menjadi pusat pembangunan akal fikiran, adab serta membentuk pemikiran mereka, manakala masjid pula mengambil fungsi membangunkan kerohanian anak-anak.

Justeru, menjadi kebiasaan para ulama membiasakan anak-anak mereka untuk pergi  ke masjid. Masjid harus diperluaskan peranannya menjadi tempat menghubungkan dan membangunkan masyarakat setempat terdahulu sebelum menjadi tempat penyatuan umat Islam secara menyeluruh.

Persoalannya, bagaimana mewujudkan persekitaran agar kanak-kanak dengan fitrahnya suka bermain diraikan dan dialu-alukan kedatangannya di masjid agar tidak mengganggu jemaah yang hadir untuk mengecapi ketenteraman ketika berada dalam rumah Allah?

Mutakhir ini, banyak masjid dan surau telah menunjukkan contoh teladan yang baik dalam merealisasikan  perkara ini.

Contohnya, beberapa buah masjid dan surau di Bandar Baru Bangi seperti Surau Al-Kauthar, Masjid Al-Umm dan Masjid Hasanah telah menguruskan hal ini dengan membuka ruang yang selesa untuk menerima kedatangan tetamu dalam semua peringkat usia dan pelbagai keperluan.

Pada bulan Ramadan, khidmat nurseri disediakan secara percuma kepada ibu bapa yang membawa anak-anak kecil. Pelbagai aktiviti menarik disediakan sehingga kanak-kanak berasa seronok mengikut ibu ayah mereka ke masjid.

Menariknya, pembangunan masjid ini turut menyediakan taman permainan kanak-kanak dalam kawasan lingkungan masjid sebagai struktur penting.

Sehubungan ini, surau dan masjid-masjid ini dipenuhi hampir setiap hari pada bulan Ramadan terutamanya pada hari cuti. Pada waktu iftar, setiap keluarga diberikan ruang yang selesa untuk buka bersama-sama.

Usaha barisan jawatankuasa masjid  ini telah memberikan impak yang besar dalam soal menghubungkan komuniti setempat.

Masyarakat sekitar yang mempunyai anak-anak kecil berasa disantuni dan tidak berasa kekok membawa anak-anak. Orang dewasa juga tidak berasa terganggu mengerjakan ibadah mereka.

Dalam pada itu, ibu bapa juga harus  harus beringat untuk turut mengawasi dan menjaga tingkah laku anak-anak dengan berpesan mereka secara baik tentang menjaga adab, kebersihan dan kehormatan masjid.

Sudah menjadi fitrah kanak-kanak yang suka bermain sering terlupa akan nasihat untuk mendisiplinkan diri.

Maka ,orang dewasa juga tidak harus jemu berulang kali menegur dengan hikmah dan cara berada juga dalam saranan kepada anak-anak kecil untuk menjaga adab.

Perlihatkan akhlak yang cantik dan penuh kasih-sayang di rumah Allah yang semua orang inginkan ketenteraman dan kedamaian apabila melangkah masuk ke dalamnya. Herdikan dan tengkingan bertentangan dengan anjuran agama Islam.

Ini bertepatan dengan saranan Nabi SAW melalui sabdanya: “Bukanlah daripada kalangan kami sesiapa yang tidak mengasihi anak-anak kecil kami dan tidak memuliakan golongan yang tua daripada kalangan kami. (HR Bukhari, Adab al-Mufrad, 358)

Masjid yang mesra kanak-kanak sangat penting kerana kanak-kanak adalah generasi masa depan umat Islam. Keakraban perasaan yang wujud antara kanak-kanak dengan masjid akan meninggalkan pengalaman beragama yang penting buatnya sepanjang hidup sebagai Muslim yang beramal.

Ketika anak-anak berasa selesa dan suka terlibat dalam kegiatan di masjid, akan terbangun hubungan dirinya yang kuat dengan agama dan berupaya membentuk keperibadian generasi muda yang berakhlak mulia, mempunyai nilai moral yang kukuh dan memiliki kecenderungan untuk membangunkan diri menjadi umat terbaik.

Selanjutnya mereka berpotensi mendewasa sebagai individu yang mampu menjadi permata kepada masyarakat dan negara. Seperti kata pepatah, melentuh buluh biar dari rebungnya. Bagi membentuk kebiasaan baik, aturannya harus dimulakan sedari kecil.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


‘Mana Mungkin’ jadi pilihan puisi Palestin

Berikutan ingatan mendalam terhadap kisah Rachel Aliene Corrie, seorang aktivis dari Amerika Syarikat dengan semangatnya dalam perjuangan kemanusiaan membantu golongan tertindas di bumi Palestin, maka tercetuslah idea untuk beliau mencipta puisi tersebut yang dimuatkan dalam buku ’99 Puisi Untuk Palestin’.

“Corrie pada hari tersebut menghadang buldozer Israel yang hendak menghancurkan rumah keluarga seorang ahli farmasi Palestin yang mana beliau bersahabat dengan keluarga tersebut.”

Beliau meninggal dunia pada 16 Mac 203 ketika berusia 23 tahun di Rafah, Gaza setelah dilanggar dan dilenyek oleh jentolak yang dihadangnya hingga mengakibatkan tulang tengkoraknya retak, tulang rusuknya hancur dan menusuk paru-parunya.

“Dapatkah kita bayangkan, seorang wanita duduk di depan buldozer semata-mata untuk menghalang tindakan Zionis yang akan meruntuhkan rumah orang Palestin dan beliau menjadi benteng manusia, bagi menghalang segala itu,” tegas Dr Hafidzah.

Dan kemudian tambahnya lagi, Allah ambil nyawanya dalam satu perjuangan kemanusiaan, yang mana beliau dilenyek buldozer.

“Untuk apa seorang Rachel yang bukan seorang Muslim lakukan? Semuanya adalah untuk sebuah kemanusiaan.”

Beliau bukanlah seakidah, jelas Hafidzah, tetapi kesedaran beliau sebagai seorang yang prihatin terhadap manusia lainnya menyebabkan ia menjadi berani melakukan semua itu.

“Isu Palestin bukanlah hanya isu agama tetapi ia juga adalah isu kemanusiaan.”

Seterusnya kehidupan dan perjuangan Rachel Corrie diabadikan dalam banyak penghormatan, antaranya drama yang berjudul ‘My Name Is Rachel Corrie’ dan sebuah paduan suara ‘The Skies are Weeping’.

Tulisan-tulisannya dibukukan pada tahun 2008 berjudul ‘Let Me Stand Alone’ yang mengisahkan tentang “proses pendewasaan seorang wanita muda” yang ingin membuat dunia sebagai tempat yang baik.

“Hinggakan sebuah pertubuhan sosial, Rachel Corrie Foundation for Peace and Justice ditubuhkan untuk melanjutkan perjuangannya,” ujarnya.

Dr Hafidzah yang juga Pengerusi Jawatankuasa Media Wanita IKRAM berpeluang membacakan puisinya di hadapan hadirin sebelum acara berakhir.

Sayembara anjuran anjuran Unit Seni Jawatankuasa Media Wanita IKRAM dengan kerjasama Rose2Rose dan IKRAM Siswa diadakan buat julung kalinya di Dewan Cempaka National Institute Of Occupational Safety And Health (NIOSH).

Mana mungkinAku duduk diamTika saudaraku di Palestin dibedil meriam

Mana mungkinAku diam membisuTika pemuda tidak bersenjata dihujani peluru

Mana mungkinAku duduk tidak peduliTika wanita-wanita Palestin kehilangan anak dan suami

Mana mungkinAku dan kamu tidak merasa apa-apaTika kanak-kanak yang tidak berdosaDan wanita digelek jentolak dan buldozer

Mana mungkin aku terus lekaTika penjajah zionis israel masih bermaharajalelaSementara masih ramai saudaraku di siniMasih leka terus dibuai kesenangan duniaHanyut lalai dan tidak peka

Kerana negara kitakan aman damai kata merekaBuat apa susah-susah tolong orang jauhSedang di negara sendiri pun kita masih belum utuhAduhai hati ini meronta-rontaTidak merelakan kezaliman terhadap mereka

Ya Tuhan, Ya Tuhan, bantulah merekaKuatkan semangat dan kukuhkan kedudukan merekaHantarkan bala tenteraMu menolong merekaAgar kekejaman dan kesombongan lenyap bersemiAgar kebenaran dan keadilanMu tertegak di bumiAllahu Akbar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…